Hostal Bidean 01 SLri laguntza ematea covid-19ak eragindako ondorio ekonomikoak konpentsatzeko.\nHotel Restaurante Casa Santamaría SLri laguntza ematea covid-19ak eragindako ondorio ekonomikoak konpentsatzeko\nHosteleria Pozo Blanco, SLUri laguntza ematea covid-19ak eragindako ondorio ekonomikoak konpentsatzeko.\nHosteleria Sancho SAri laguntza ematea covid-19ak eragindako ondorio ekonomikoak konpentsatzeko.\nHotel Europa, SAri laguntza ematea covid-19ak eragindako ondorio ekonomikoak konpentsatzeko.\nCasa Beneficiados SLUretzako 2020ko dirulaguntza, COVID-19ak eragindako ondorio ekonomikoak konpentsatzeko.\nCentro Vacacional Irisarri de Igaintzi SLretzako 2020ko dirulaguntza, COVID-19ak eragindako ondorio ekonomikoak konpentsatzeko.\nHostelera Casa Sabina SLretzako 2020ko dirulaguntza, COVID-19ak eragindako ondorio ekonomikoak konpentsatzeko.\nHotel Sayoa SAretzako 2020ko dirulaguntza, COVID-19ak eragindako ondorio ekonomikoak konpentsatzeko.\nHotel Leyre SLretzako 2020ko dirulaguntza, COVID-19ak eragindako ondorio ekonomikoak konpentsatzeko.\nHuviar SLri laguntza ematea covid-19ak eragindako ondorio ekonomikoak konpentsatzeko.\nIrubil SLri laguntza ematea covid-19ak eragindako ondorio ekonomikoak konpentsatzeko.\nIruña Todotel SLretzako 2020ko dirulaguntza, COVID-19ak eragindako ondorio ekonomikoak konpentsatzeko.\nIturmago SLri laguntza covid-19ak eragindako ondorio ekonomikoak konpentsatzeko.\nJovimar Ochoa SLri laguntza ematea covid-19ak eragindako ondorio ekonomikoak konpentsatzeko.\nLantxotegi Elkartearendako dirulaguntza, deialdi honen barnean: dirulaguntzak, irabazi-asmorik gabeko gizarte ekimeneko entitateentzako, 2020. urterako, migratzaileei eta errefuxiatuei harrera eta lagun egiteko proiektuetarako\nSumando TV y Web S. A.rentzako diru-laguntza izenduna, Nafarroako 2021 ikus-entzunezko produkziorako.\nLarrainzubi slri laguntza ematea covid-19ak eragindako ondorio ekonomikoak konpentsatzeko\nLabazidagap SL-rendako laguntza, covid-19ak eragindako ondorio ekonomikoak konpentsatzeko.\nIZENBURUA: Lauda 2 SAri laguntza ematea covid-19ak eragindako ondorio ekonomikoak konpentsatzeko.\nLicores Baines, SLri laguntza ematea covid-19ak eragindako ondorio ekonomikoak konpentsatzeko\nNafarroako Kazetarien Elkarteari dirulaguntza zuzenean emateko oinarri arautzaileak ezartzen dituen hitzarmena\nASOCIACIÓN XALOA TELEBISTAri 2021ko Nafarroako ikus-entzunezko produkziorako diru-laguntza.\n179E/2020 FORU AGINDUA, urriarenaren 12ekoa, Lehendakaritza, Berdintasun, Funtzio Publiko eta Barne kontseilariak emana, “Nafarroako ikus-entzunezko produkziorako laguntzak” 2021. ekitaldirako diru-laguntzaren deialdia onesten duena, aurretiazko tramitazioaren bidez.\nJAVIER RAMOS CIZAURREri 2021ko Nafarroako ikus-entzunezko produkziorako diru-laguntza.


Lopepe, Iriart eta Bussiere, Frantziako eskuin muturraren radarretan | Gizartea | Berria\nFrantziako eskuin muturreko sareetan, «islamo-ezkertiar» gisa identifikatzen dituztenen zerrenda batean publikatu dituzte haien izenak\nAnita Lopepe, 2019an. G. FAUVEAU Tamaina handiagoan ikusi\nFrantziako eskuin muturrak «islamo-ezkertiarrak» identifikatzeko darabilen zerrenda batean agertu dira Ipar Euskal Herriko hiru politikari: EH Baiko Anita Lopepe eta Jean Claude Iriart, eta EELVko Sophie Bussiere. Atzo eman zuen albistea Taha Bouhaf Le Media-ko kazetariak, eta zerrenda bera zabaldu zuen. Ipar Euskal Herriko jendea ere bada hartan.\nBouhafen bilaketen arabera, 2019ko azaroaren 10ean Parisen islamofobiaren aurka antolatu zuten protestari babesa eman ziotenen zerrendatik eratorria izan liteke «islamo-ezkertiarren» zerrenda hori. Bouhaf bera zerrendan dago, eta iragarri du salaketa jarri duela bere abokatuaren bidez. «Horrelako zenbat zerrenda daude? Zer helbururekin?», galdetu du. Baina zerrendan agertzen diren izen guziek ez zuten babestu islamofobiaren kontrako deialdia. «Nondik datoz gainerako izenak?», galdetu du.\nZabaldutako zerrenda salatu du EH Baik, eta babesa adierazi die mugimenduko kideei. Lopepek berak BERRIAri adierazi dio «lehen kolpean» ez diola «inportantziarik eman», duda zuelako ez ote zen «oihartzun» gehiegi ematea. «Hala ere, zerbait egiten du», aitortu du. «Uste dut salaketa egin behar dela. Politikoa batetik: niretzat, ez da detaile bat Frantzian presidentetza aitzin giro politikoan den eskuin muturrerako lerratzea, eta uste dut gure rola hori salatzea dela». Oraindik ez du aztertu salaketa juridikoa ezarriko duen.


Euskal kulturaren aktibista | Kultura | Berria\nEuskal kulturaren aktibista\nHerenegun zendu zen euskal idazle eta militante ezaguna. Hainbat kultur aldizkariren sortzaile izan zen. Historiako irakasle aritu izan zen azken urteetan unibertsitatean.\nEuskalduna zen beste edozeren gainetik Txema Larrea (Basauri, Bizkaia, 1954-Bilbo, 2018). Euskara eta Euskal Herria zituen ardatz une oro, eta «euskal kulturaren aktibistatzat» zuten askok. Kazetari, idazle, unibertsitateko irakasle eta militante izan zena, erreferente izan da euskal literaturan egindako ekarpenarengatik. Klandestinitatean hasi zuen jarduna, eta azken hatsera arte aritu da lan horretan, hizkuntza eta herria oinarri hartuta. Herenegun zendu zen, Bilbon.\n«Euskararen abertzale bat zen; euskaragaixo bat, Ruper Ordorikak aipatzen duen moduan», gogoratu du Pello Elzaburu Pamiela argitaletxeko editoreak. Euskararen inguruan bizi zen Larrea, eta bere ibilbide guztian horren bueltan aritu zen: euskarari buruz idatzi zuen batez ere, herriaren eta hizkuntzaren arteko deskonexioaz, euskararen egoeraz edota euskal idazleez. Kezka horiek zituen; «min horrekin bizi zen».\nEuskaldungoa erroizturik saiakera da, hain zuzen ere, haren lanik esanguratsuenetariko bat. Doktoretza tesia izan zena liburu gisara argitaratu zuen Pamielak 1994an. Euskararen historia sozialaren kontakizuna da, kritika zorrotz eta hausnarketa sakonetan oinarritua. XIX. eta XX. mendeetan euskararen erabileran izandako galera aztertu zuen. Orduan plazaratutako ideiak erreferentziatzat hartu izan dituzte askok gerora ere. Gai horren bueltako beste hainbat liburu ere idatzi zituen. Ele neumatikoak (Pamiela, 1994) antologia, besteak beste. «Irakurle asegabea zen, liburugaixo bat. Euskal gaiez eta literaturaz ezagutza entziklopediko bat zuen», Elzabururen esanetan.\nHizkuntzaz gaindi, euskal idazleak ere pasio zituen Larreak: Axular eta Jon Mirande, beste askoren artean. Haien prosa klasikoa miresten zuen, eta bere idatzietan islatu zuen hori, nafar-lapurteran idazten baitzuen sarri. Miranderen olerkien inguruko bi liburu kaleratu zituen, hain zuzen: Miranderi buruzko Poemak 1984an, Erein argitaletxearekin; eta Miranderen lan kritikoak 1985ean, Pamielarekin. Ez ziren euskal idazleei lotutako lan bakarrak izan, hala ere, Elzaburuk nabarmendu duenez, XX.mendeko euskal idazleen inguruko beste bi liburu ere argitaratu baitzituen: Nafarroako euskal idazleak (1987), eta Nafarroako euskal idazleak II (1995). «Frankismotik ateratzen ari ginen garai hartan, loraldi kultural berri bat ematen ari zen, eta bera izan zen euskal idazleen inguruko memoria berreskuratu zutenetako bat». Pamielarekin sei liburu ditu argitaratuak, baina beste hainbat lanen edizioan ere parte hartu zuen.\nKlandestinitatean eman zituen Larreak euskarari eta Euskal Herriari lotutako lehen urratsak. ETAko militantea izan zen frankismo garaian. Atxilotu, eta preso sartu zuten, baina aske geratu zen 1977an, orduko Espainiako presidente Adolfo Suarezek agindutako amnistiari esker. Horren aurretik, halere, larri zauritu zuten tiroketa batean, eta hilzorian izan zen horren ondorioz. Elzaburu: «Inoiz ez zuen horren inguruan harrotasunez hitz egiten. Ez zeramatzan zauriak bistan, zentzu horretan, distantzia jartzen zuen».\n1980ko hamarkadan eman zituen lehen urratsak prentsaren munduan: Zeruko Argia aldizkarian. Lau urte eman zituen Iruñeko berriemaile gisa lanean. Beste hainbat hedabiderentzat ere lan egin zuen gerora, hala nola Xaguxarra, Jakin eta A Nosa Terra.\nUrte batzuk geroago, beste zenbait literatur aldizkariren sortzaile ere izan zen Larrea: Pamiela argitaletxeak kaleratu zuen Mazantini aldizkaria sortu zutenetako bat izan zen. Aingeru Epaltza, Luigi Anselmi, Aurelia Arkotxa, Jesus Etxezarraga, Jose Enrique Urrutia eta Dario de Zaurieta izan zituen, besteak beste, kide aldizkarian. «Apartekoa zen jendea harremanetan jarri eta sareak eratzen, ideiak berriak sortzen, egitasmo berriak bultzatzen... Pamielan gakoa izan zen guretzat euskal kulturako sortzaileekin zubi lanak egiteko», adierazi du Elzaburuk.\nHori bera berretsi du Jose Julian Bakedano lagunak ere. «Gizon konprometitua zen euskararekin, Euskal Herriarekin eta lagunekin». Ostiralero elkartzen ziren Bilbon, Alde Zaharrean, elkarrekin bazkaldu eta kontu-kontari aritzeko: literatura, euskara eta politika ziren Larrearen hizketaldi gustukoenak, lagunaren hitzetan. Haren umore fina eta ironia nabarmendu ditu, batez ere. «Hizlari fina zen, baina batez ere, lagunen laguna zen».\nLagun minak zituen Federico Krutwig eta Joseba Sarrionandia idazleak, eta «literatur konplizitate handia» zuten elkarrekin. 1984an Sarrionandiarekin batera argitaratu zuen Alkohola poemak (Pamiela) olerki bilduma. «Larreak idatzi zuen Sarrionandiaren Ni ez naiz hemengoa berrargitaratuaren hitzaurrea ere», erantsi du Elzaburuk.\n1980eko hamarkadaren erdialdean Euskal Herriko Unibertsitatera egin zuen jauzi, eta Historiako irakasle lanetan aritu izan zen azken urteetan. Haren jakinduria azpimarratu dute haren lagun eta ingurukoek. Elzabururen hitzetan «ezohiko» irakaslea zen, eta izaera berezia zuen: «Eskuzabala zen intelektualki. Lasai asko partekatzen zuen bere ezagutza. Belaunaldi asko euskararekin eta literaturarekin pozoitu zituen unibertsitatean».\nHitzarmen bat sinatu dute bi museoen bildumetan eta lurraldearen historian sakontzeko. Luis Pareten erakusketa bat egingo dute udan


Diabetikoen azukre-maila kontrolatuko duen txip batean lan egiten du CSICek | Consumer\nDiabetikoen azukre-maila kontrolatuko duen txip batean lan egiten du CSICek\nGailuak gorabeheren berri emango du eta zer egin behar duen adieraziko dio gaixoari\narabera: Asteazkena, 2009ko irailaren 30a\nDiabetikoek tresna berri bat izango dute 2010ean, gaixotasuna kontrolpean izateko. Larruazalpeko glukosa-biosentsore ultrasentagarri bat da, eta larruazalaren azpian ezarriko da, 10 edo 15 minutuan behin azukre-maila jakiteko. Ikerketa Zientifikoen Zentro Soziologikoko (CSIC) talde batek garatzen du gaur egun mikrotxip hori.\nZientzialariek azaldu zutenez, larruazalpeko probak egin ondoren eskura egongo den gailu txiki horrek pazientearen telefono mugikorrera, Internetera konektatutako beste edozein gailutara edo historia klinikoa gordetzen duen osasun-zentrora bidaliko ditu datuak. Edozein arazo detektatuz gero, biosentsoreak berak adieraziko dio gaixoari zer egin behar duen, hala nola elikagaiak irenstea edo intsulina-dosi egokia injektatzea.\nNazioarteko proiektu baten barruan dago ikerketa hau, eta Mikroelektronika Institutuko Areto Zuri zabaldu berrian garatzen da. Areto horrek atmosfera kontrolatua du, sentsore kimiko eta biologikoak eskala mikro eta nanometrikoan sortzeko, hala nola, mikrotxipeko moduluak eta gailu optikoak. Lan horiek muturreko egonkortasun- eta araztasun-baldintzak eskatzen dituzte, haien emaitzek fidagarritasun osoa izan behar baitute industria-aplikazioari begira. Zientzia eta Teknologia Ministerioak 23 milioi euro inbertitu ditu areto horretan 2005etik, eta 33 pertsonako talde finkoa du.\ncsic diabetes txip


Altsasuko auzia erakusketa batean jasoa - Altsasu - Guaixe.eus\nAltsasuko auzia erakusketa batean jasoa\nGuaixe 2017-12-29 12:40\nUdan auzolanean egindako muralaren ondorengo talde argazkia.\nLarunbatetik ostiralera, izanen da ikusgai, astegunetan 18:30etik 21:00etara eta domekan 17:30etik 21:00etara, Iortia kultur gunean.\nJoan den urteko ferietako liskarraren ondoren Altsasuko auzia gisa ezagutzen denak badu erakusketa. Auzipetutakoen gurasoek eta herri-asanbladak elkarrekin prestatutako erakusketa horrek auziak izan dituen gako nagusiak errepasatzeko balioko du: manifestazioa handia, fiskaltzaren eskaera… Horretarako dozena bat argazki panel prestatu dituzte. Irudi bakoitzaren ondoan bere azalpena izanen da.\nHorrekin batera, irakurgai ugari izanen da erakusketan. Alde batetik, lege argudioak jasotzen dituzten testuak. Bestetik, auziaren inguruan hainbat erakundek onartutako adierazpenak. Baita auziarekin lotura duten bestelako testuak. Haien aldamenean orain arte auziarekin lotuta egindako kartel eta ikus-entzunezko guztiak ikusgai izanen dira.\nEspetxean daudenak bisitatzera senideek eta lagunek egindako joan-etorriak munduari bost buelta dira dagoeneko. Hori islatzen duen munduko bola ere ikusteko aukera izanen da. Erakusketan koaderno bat izanen da zeinetan bisitariek euren iritzia uzteko aukera izanen duten. Eta, jakina, Iortian gurasoen manifestua sinatzeko aukera izanen da.


Hasiera - AMILLENA\nJatetxea Espazioak Pintxoak Kultur plaza\nAmillena (trans)formazioa eta Elikadura burujabetza gorpuzteko Herri laborategia da.\nTaberna-jatetxea-denda garatzen den espazio honetatik proposamen poetiko-politiko bat proposatzen dugu.\nOsasunerako eta ondo bizitzea ahalbidetzeko kooperatiba gara.\nProiektua nahi batetik sortu zen. Bizimodu aukeratu bat nahi genuelako, bai pertsonen artekoa baita amalurraren loturarekiko ere. Bost gara orain lan elkartuko kooperatiba honetan egunerokotasunean lanean gabiltzan kideak: Vane, Jose, Joana, Maitane eta Lur. Gure adinak eta ibilbide pertsonalak askotarikoak eta bakoitzarenak izan dira. Proiektuan sinesten duten lagun eta kolaboratzaile taldea ere handia da.\nOrain gaudenak eta hemendik pasa direnei esker Amillena orain dena da.\nUrtebeteko ibilbide labur bezain oparo honetan bakoitzak bere zertzelada emanda, denon artean osatuz eta elikatzen goaz. Momentuan momentuko beharren arabera elkarri irakatsiz, osagarrituz eta elkarrekin sortuz.\nAmillena Arrazolako benta topagunea da. Tokiko herritar eta bisitarien elkargunea izanik harremanan politak eraikitzeko bitartekoak sortu eta eskaintzeko asmoa daukagu. Elkarlanaren bidez eta kooperazioaren bidez jardun nahi dugu, eta eskaintza agroekologikoa izateaz gain, kultura eskaintzeko eta bizitzeko espazioa ere bada. Formakuntzari lekua emanez. Ikasketarako leku bilakatu eta komunitatearekin zein inguruarekin lotura mantenduz eta zainduz. Proposamen berriei irekita gure etxeko ateak zabalik ditugu.\nHemen argitaratuko ditugu Amillena, sukaldaritza, kultura eta interesgarriak diren beste gai batzuei buruz sortutako berriak, Adi egon!\nBerriak, Biltegia, Formakuntzak, Uncategorized @eu\nBerriak, Biltegia, Formakuntzak\nCAF ELHUYAR 2021 SARIETARA AURKEZTUKO GARA\nAntolatzen ditugun ekitaldi, saio eta edukiei buruzko informazio osoa izan nahi baduzu, hemen ikus ditzakezu, hilabetez hilabete sailkatuta.\nInstagram post 17911838426406629\nInstagram post 17922489020262925\nInstagram post 17927440772174659\nInstagram post 17914137680377396\nInstagram post 17993546500442424\nInstagram post 17889287372614109\nInstagram post 17842620560749809\nInstagram post 17911420571488024\nInstagram post 17894826245465168\nPostretan ere A-trebe-Ntzia dugu Sagarra eta ikatz\nLurreko sugarra #elikaduraosasuntsua #elikadurabu\nMango entsalada. Guk plater hau proposatzen dizue


Agur eta ohore, Juan Luis — Eibar.ORG | Eibarko peoria\nHemen zaude: Hasiera / Blogak / Berbak dantzan / Agur eta ohore, Juan Luis\nAgur eta ohore, Juan Luis\nAne Sarasketa 2012/08/30 23:25\nIpar haizeak berri hotzak ekarri dizkigu Frantzia aldetik. Midi d'Ousseau-n hil da Juan Luis Ulazia. Egun argia ilundu da bat-batean. Izoztu dira arnasak eta gelditu da denbora.\nBadira lagunak eta lagunak eta badira ezagunak eta ezagunak. Badira lagun batzuk baino hobeak diren ezagunak ere; lagun-ezagunak-edo. Horietako batzuek norberaren bizitzan arrasto txikiak baina garrantzitsuak uzten dituzten lagun-ezagunak izaten dira. Gainera, askotan haiek jakin gabe uzten dituzte arrastotxo horiek.\nAitak eta amak erakutsi zidaten mendiko bidea. Haiekin eman nituen lehen pausoak. Beraiekin egin nituen Euskal Herriko mendietara nire lehen ibilaldiak. Gero, nerabezaroan, nahiago izan nituen bestelako pauso eta dantzak, baina laster bueltatu nintzen mendira, berriro. Club Deportiboko mendi taldeak eman zidan horretarako aukera. Lotsak eta gogoak nahasturik hasi ginen Ibon, Mikel eta hirurok asteburuetako irteeretan parte hartzen. Hasieran hirurok beti; beti hirurok. Gero, bakarka ere joatera ausartu ginen (batak edo besteak ezin zuelako). Talde guztiak goxo hartu gintuen bere babesean.\nJuan Luis ere tartean zen. Gizon altua bezain hurbila. Serioa eta ez hain serioa zegokionean. Bere bizar luzearekin, bakarra. Mendian behar den patxada hori zer den erakutsi zigun Antxonekin, Mertxekin eta Marialuikin batera. Gazteei bidea emateko beti prest. Granpoiekin eta pioletarekin egin nuen lehen jaitsialdia beraiekin egin nuen, Gredoseko mendizerran; Almanzor mendia parean genuela. Zenbat ibilaldi gozatu eta sufritu nituen haien ondoan!\nMendiaren ederra zein krudela izan daitekeen gogoratu behar izan dugu gaur, beste behin. Juan Luisen bizitzaren zutabeak zeintzuk ziren ezin nik jakin baina, bata mendia zela esango nuke.\nEgunero igarotzen zen Argatxa ikastola paretik, 5.30ak aldean, igerilekurantz. Izarorentzat eta Maulentzat beti izaten zuen gordeta hitz goxoren bat motxilan. Bihar ez da pasatuko. Baina guk pasatzen ikusiko dugu. Gure aitxitxa zenak beti esaten zuen: "Jendea oroimenean gordetzen duzun bitartean ez da guztiz hiltzen". Eta Klub Deportiboko lagunek ere gogoratuko dugu Juan Luis. Eta Rodisakoek. Eta berarekin mendira joaten ginenok. Euskal Jai Egunean gogoratuko dugu. Urtarrilaren 1ean Urkok gogoratuko du. Euskal kulturgintzak gogoratuko du... Egunerokoan ere gogoratuko dugu. Gaur eta bihar.\nArrastoa lagatzen duten lagun-ezagun horietako bat zelako Juan Luis, eta horiek ez direlako guztiz joaten. Ez ditugu joaten utziko. Sekula.\nMuxu bat Mertxe, goxo-goxoa. Besarkada potolo bana Ziortza eta Ehari. Agur eta Ohore Juan Luis.\netiketak: Juan Luis Ulazia, Club Deportiboa\nArrazoia daukazu, Ane, sekula ez dugu ahaztuko! Lehen aldian idazteak zirrara sortzen dit, eta ezin dut sinestu. Mendia ederra da, gogorra horrelakoetan, baina jendea ezagutzen laguntzen du, kalean baino errazago. Horregatik ez dugu Ulazia ahaztuk, asko eman eta erakutsi zigulako, beti irribarrea ahoan, hitz ederrak ahoan, baita txisteren bat ere... Ederra artikulua, Ane! Ea zerbait idazten dudan nik ere! Besarkada bat. Eta nire bihotz osoa Mertxe, Ziortza eta Ehariri!\nHara! ez nituen sekula itsasoan irudikatuko Juan Luis eta Mertxe. ;-) EGia esan, geldi egoten ez ziren horietako tandema osatzen zuten.\nIbon Arakistain dio:\nAnek idatzitako lerroak irakurrita ausartu naiz irakurle hutsa izatetik parte hartzera. Kasu honetan, sakonean astindu nauen zoritxarreko albistea izan da. Eta bai, nik ere ez ditut ahaztuko Club Deportiboarekin eman genituen lehen pausoak. Gogoan daukat lehen ibilaldia, Amaiur-Bidarrai. Estrenaldi hura leuntzen gerturatu zen lehena, Juan Luis izeneko ‘mendizale erraldoi’ bat izan zen...oroitzapen asko eta denak barruko tristura arindu ezinda... Musu handi bat Mertxe eta besarkada bero-beroa Ehari eta Ziortzari.\nMiren Zabaleta dio:\nAne: zure berbak, dantza goxo bat egin dute, elkar ondo atrapatutako horietakoa...dantza zoragarria. Harrigarria bada ere, nik Juan Luisekin eta Mertxerekin izan dudan lehen harremena itsasoan izan da, bai itsasontzi batean, hori bai! begibistan haitzak ziren helburu. Mutrikutik Zumaiara egin genuen bidaitxoan, irribarretsu eta oso handia zen gizon xarmaduna ezagutu nuen.Juan Luis zen. Nere bizipenak laburrak izan badira ere, guztiz aztinduta utzi naute, Anttonek emandako berri hauek.\nEibarren 2011-09-28 Mertxe, besarkada bat bidaltzen dizut bihotz bihotzez.


Iruña Veleia erreportajea, instrukzio fasea ixtear 10 urteren ondoren\nAmaitzear da Euskal Autonomia Erkidegoan inoiz auzi baten gainean egin den argibide faserik luzeena. 10 urte hauetan gertaturikoari buruzko kazetaritza-arkeloogia egin du Tere Belokik.\nAurkikuntza bat, auzi luze bat eta bi mundu\nEgun batetik bestera erabaki beharko luke Gasteizko lehen instrukzio epaitegiak Iruña-Veleiako auzia artxibatu edo ahozko epaiketa zabalduko duen. Gurean egin den argibide faserik luzeena izango da aztarnategiko aurkikuntzari buruzkoa. Hamar urte pasa hauetan gertatutakoa berreraiki nahi izan dugu 'Faktoria'n, ertz guztietatik begiratuta.\nHasteko, 2006an aurkikuntzak aurkeztu zirenetik hasi eta lehenbiziko zalantzak azaleratu ziren bitarteko kontaketa. Ondoren etorri zen Arabako Foru Aldundiaren eskuhartzea batzorde zientifikoa osatuz. Euskarriak erromatarren garaikoak zirela, baina idazkunak ez. Hala ondorioztatu zuen batzorde hark. Delitu zantzu batzuk ere bazirela eta, kereila bana jarri zuen 2009an Aldundiak Eliseo Gil, Oscar Escribano eta Ruben Cerdanen aurka.\nEuskal Herriko Unibertsitatearen Geografia, Historiaurrea eta Arkeologia sailaren esku dago geroztik aztarnategia, Julio Nuñez arkeologoaren zuzendaritzapean. Epaibidea hasi zenean sortu zen, gaur arte benetakotasunaren alde ari den mugimendua SOS IRUÑA VELEIA buru duela.\nEuskal Herriaren eta euskararen historia alda zezaketen aurkikuntzen inguruan mundu bana eraiki da eta oinarrian, besteak beste, ezbaian jarritako praxis arkeologikoa.


BOS DENBORALDIA 11-2013-2014 – Bilbao Orkestra Sinfonikoa\nBOS DENBORALDIA 11-2013-2014\n27 - 28otsaila 2014\nB. Bartók: Zirriborro hungariarrak\nW. A. Mozart: 17. kontzertua pianorako Sol maiorrean, K. 453 (32’)\nA. Dvorák: 7. sinfonia Re minorrean, op. 70 (38’)\nZoltan Kocsis: pianoa eta zuzendaritza\n27 otsaila 2014 Euskalduna Jauregia 20:00 h.\n28 otsaila 2014 Euskalduna Jauregia 20:00 h.\nHonelakoa zen Europa erdialdeko soinua\nAntzinatik Europa erdialdearen gainetik jira-biraka zebilen musikako talentua hungariar-errumaniar batengan, austriar batengan eta txekiar batengan pausatu zen. Izan ere, haiek idatzi zituzten arratsalde honetan gozamenez entzungo ditugun partiturak. Zorionekoak izan bitez musak, musikariak hautatzeagatik; eta asturu onekoak haiek, hautatutako musikariak.\nBéla Bartók (Nagyszentmiklós, Inperio austrohungariarra; gaur egun, Sânnicolau Mare, Errumania, 1881-New York, 1945) piano-jotzaile bikaina, lekuan bertan aritzen zen etnomusikologoa eta sortzaile engaiatua izan zen –lehenik bere sorterriarekin, eta, gero, gizateria osoarekin–. Inguruan zuen folklore aberatsa erakutsi nahi izan zion mundu osoari: folklore hungariarra, errumaniarra, bulgariarra, esloveniarra, serbiarra…; herri-musika turkiarra eta arabiarra ere ikertu zituen. Herrixka batetik bestera jo, eta arreta handiz jaso zuen dena, garai hartan zeuden oinarrizko plaka fonografikoetan. Uko egin zion pertsonen arteko indarkeriari, eta gai hori funtsezkoa izan zen berarentzat. Estatu Batuetara erbesteratuta joan aurretik, ez zuen baimenik eman nazien menpe zegoen Berlingo irratian bere musika jar zezaten. Era berean, berariaz eskatu zuen, hil ondoren, bere izena inola ere jar ez ziezaieten sorterriko Hungariako kaleei, Hitler edo Mussoliniren izenak han zeuden bitartean.\nBere mintzairan, nabarmen agertzen da harmonia eta erritmoa eraikitzeko zuen modu berezia, eta tinbre, ehundura, doinu eta forma aldetik zuen ñabardura-sorta aberatsa, distiratsu, trinko eta sarkorrenetik, sotil eta leunenera iristen baitzen. Izan ere, bere jenioak urte luzez edan zuen folkloretik irteten diren iturri askeetatik.\nZirriborro hungariarrak suitea da, alegia, musikagileak berak bere album batzuetako pianorako bost pieza txikiz 1931. urtean egin zituen orkestrarako transkripzioen “sail” bat. Herri-musikari dagozkion xarma eta xalotasuna gordetzen ditu lanak, pianorako partituretan ere agerian zeudenak, baina Bartókek prestatutako orkestra-beztidura berezi eta iradokitzaileak areagotu egiten du musikaren koloreez gozatzeko plazera.\nMultzo osoari koherentzia emateko, egitura simetrikoa erabiltzen du, bai eta zubi-itxura emanez eraikitzen duen diseinua ere, barnealde intimo eta sakon batera sartu, eta bertatik irteteko. Horrenbestez, lehen eta azken mugimenduek musikagileak hainbeste maite zuen folk estiloa dute inspirazio-iturri. Bigarren eta laugarren mugimenduek, berriz, keinu egiten diote komikotasunari; eta obraren muina, azkenik, lirikotasunari eta samurtasunari eskainita dago. Mugimenduen tituluek beren izaera islatzen dute. Tipula-geruzak balira bezala iruzkinduko ditugu hemen: kanpoaldetik muinerantz. Arratsa herrixkan (lehen “zirriborroa”) mugimendu erlaxatua eta idilikoa da, Bartókek berak egindako temez osatua. Erdialdeko ataleko doinuak, berriz, folk kantak izan zitezkeen, tempo rubato aske eta freskoa baitute. Suiteari amaiera ematen dion Txerrizainaren dantza mugimendu larrekoak herri-giroko material jator-jatorra du oinarrian. “Felsö-Iregh herrixkan artzain-txirula jotzen zuen azken txirula-jotzailearengandik” jaso zuen Bartókek, berak esandakoaren arabera. Bigarren eta laugarren piezek mugimendu bakoitien arteko lotura-lana egiten dute, eta askoz ere subjektiboagoak dira estilo aldetik. Bartókek musika-divertimentoaz zuen ikusmoldea irudikatzen dute, batek aldi arina eta besteak lentoa. Hala, bada, Hartzaren dantza musikariak sarritan idazten zituen scherzo barbaroen sailean dago sartuta. Bere erritmo bortitz eta setatsuarekin, animaliaren izaera landugabea eta ankerra nabarmentzen du. Pixka bat txispatuta, berriz, groteskoa da (adi egon tinbreen tratamendu berezi eta askotarikoari), pertsonaiak nozitzen duen zentzumenezko distortsioa adierazi nahi baitu musikaren bidez. Sailaren barnealdean babesten den Melodia pieza ezkutuko gauzei dagokien gelditasunez dago diseinatuta, baina aitorpen batek duen indar berbera du. Hungariako folkloreko osagaien eragina azaldu arren –adibidez, pentatonia edo lerroetan zatitutako melodiak–, benetako egileak konposatu zuenean izan zuen argialdia jariatzen du, kolore instrumentalak apurka-apurka gaineratu ahala, epeldu egiten baita bere ehundura.\nBartókek zera esaten zuen: “herrixketan, baserritarren artean eman nituen egunak izan ziren nire bizitzako egunik ederrenak”. Gaur gurekin partekatzen du zorion hori.\nEta atzera egiten dugu denboran, Wolfgang Amadeus Mozarten (Salzburg, 1756-Viena, 1791) 17. kontzertua piano eta orkestrarako Sol maiorrean, K. 453 erakusteko. Idatzi zituen pianorako kontzertu gehienen bidez, jeniozko musikagileak bere teknika miresgarria erakutsi, eta bizimodua bermatu nahi izan zuen garai hartako Vienan. Alabaina, kontzertu horiek garrantzizkoak dira, Mozartek musikaren bilakaerari egin dion ekarpenik bereziena dira, genero horretako tradiziozko oinarriari eutsi arren –tinbre, bolumen eta abiaburuetan kontrastea erabiliz–, ahal duen gehiena zukutzen baitu malgutasuna egituran eta tonu-erlazioetan, tentsio eta ausardia harmoniko batzuk alde batera utzi gabe, adierazkortasuna lortze aldera. Horren ondorioz, kontzertu gehienak ahotsik gabeko operak bezalakoak dira, eta tentsioz, nobleziaz eta sinesgarritasunez beterik daude. Baliabide instrumentalen bidez birsortutako balio dramatikoen zentzu horrek bere indarra nabarmentzen du, eta beste dimentsio bat ematen dio ordura arte jostaketarako erabilitako musikari, Lord Edward Fitzgeralden iritzia berretsiz, Fitzgeraldek hauxe esaten baitzuen: “Hain da ederra Mozart, non jendeak ez baitaki onartzen boteretsua ere badela”. Beharbada horregatik, luzarora, pianorako kontzertuek ez zioten bilatzen zuen segurtasuna eman egileari. Izan ere, kontzertu horien xede ziren entzuleak melomanoak ziren, baina azalekoak, jostaketa bilatzen baitzuten, ez emozioa.\nGaur entzungo duguna 1784. urtean konposatu zuen, bere annus mirabilis-ean, alegia, musikaz egarri zegoen orduko Vienan. Urte horrexetan, ganbera-lan, opera eta kanten sorta miresgarria idatzi zuen. Zorioneko urte hartako apirilean, bere ikaslerik gogokoenetako batentzat zen kontzertu hau bukatu zuen Mozartek. Ikasle hori Signora Bárbara Ployer zen, hari eskaini zion, eta piano-jotzaile gailena izango zen, inondik ere. Obran argi eta garbi agertzen da egileak afektuen esparruan lor zezakeen anbiguotasun handia. Sentibera den entzuleak ezin konta ahala ñabardura antzemango ditu, interpretazio askotarikoak denak, entzulearen gogo-aldartearen araberakoak. Era berean, benetan harritzekoa da orkestrazioak baliabide aldetik duen eraginkortasun miragarria, ez baitu ez klarineterik, ez tronpetarik, ez eta tinbalik ere.\nKontzertuaren hasieran, Allegro bat dago, ideiaz gainezka eginda. Ideia horiek, batzuk besteengandik atera arren, kontrastea sortzen dute haien artean, brastakoan sortu ere, eta bikain antolatuta daude sonataren koherentziaz. Dotoreziak, bitxi bezain erakargarria den nolakotasun horrek, musikaren bidez gauzatzeko modurik izango balu, Andante mugimenduko gai nagusi bilakatuko litzateke. Baina hasieran bakarrik, Mozarten maisutasun harmonikoak misteriozko sakontasunez edo ezin eutsizko malenkoniaz beteriko giroetara eramaten baitu musika.\nKontzertuari amaiera ematen dion Allegretto-Presto mugimendua bariazio-multzo zoragarria da, eta musikagilearen etxeko arabazozoaren kantutik eratorritako gai bati dagokio, artistak berak bere ohar-koadernoan jaso zuenez. Bere jabeari dagokion hegazti prestua (pena ondorio gogaikarriak…).\nHandik kilometro batzuk iparraldera, eta Mozartek egin eta ia mende bete igaro ondoren, Antonín Dvořákek (Nelahozeves, 1841-Praga, 1904) bere lehen soinuak entzun zituen. Dvořáken mintzairaren bereizgarriak erritmo biziak, doinu inspiratuak eta harmonia adierrazak ziren, eta, gainera, orkestra-kolorearen zentzu margul eta erakargarria zuen. Bere musika bizia, freskoa eta sentimentala da, sekula arrunkerian erortzen ez dena. Smetanarekin batera, musika txekiar petoaren bultzatzailea izan zen. Alabaina, bere mintzairak mugak gainditzen ditu, eta, beraz, esan daiteke XIX. mende amaierako musikagilerik dohatuenetakoa dela.\n7. sinfonia re minorrean, Op.70Londresko Sozietate Filarmonikoaren agindua da, eta hari eskainita dago. Londresko St. James’s Hall-en izan zen estrainaldia, 1885eko apirilaren 22an, musikagilearen zuzendaritzapean. Partitura lantzen ari zela, musikagileak hau utzi zuen idatzita: “sinfoniaren mailak mundua hunkitzeko modukoa behar du izan”. Eta Dvořákek lortu egin zuen. Bere gaiak sakonak dira, emoziozko eragin handikoak. Gaiak barne hartzeko erabili zuen formatuari –Brahmsen sinfonia eredutzat hartuta– eta bere irudimen joriari esker, Dvořákek leku nabarmena eskuratu zuen genero honen historian, estreinalditik bertatik. Allegro maestoso mugimendua Bohemiako arima musikalaren erakusgarri da. Fruiturik onenak eskuratzen ditu toki horretako aukera ugarietatik, eta, sarritan, klimax erromantikora iristen da. Poco Adagio mugimenduaren lirismo xarmagarria ikusita, argi dago Dvořákentzat doinu ederrak ez direla gozamen hutsa, sakonak direla. Jarraian doan Scherzo mugimenduan, batera uztartzen dira erritmo itsaskorrak eta paisaia eguzkitsuak, txori-kantez gainezka eginak. Horren eraginak guztiz liluratuta uzten gaitu, sinfonia amaitu eta askoz geroago. Azken Allegro mugimenduarekin batera, errealitate dramatikoa azaltzen da berriz, hasierako gai tenkatutik maisuki eratorritako giro desberdinez zamatuta, eta bozkarioz beteriko Re maior arrakastatsu batek ematen dio amaiera.\nEuropa erdialdeko musikaren koloreek argizta dezatela zuen arratsa.\nZoltan Kocsis, zuzendaria eta pianoa\nBudapesten jaioa 1952an, bost urte zituela hasi zen pianoa jotzen. 1963an, Béla Bartók Musika Eskolan hasi zen, eta, bertan, pianoa eta konposizioa ikasi zituen; 1968an, Franz Liszt Musika Akademian sartu zen, eta Pál Kadosa eta Ferenc Radosen ikasle izan zen. Hemezortzi urte zituela, eta Hungariako Irratiko International Beethoven Competition irabazi ondoren, ibilbide bikaina hasi zuen nazioartean, bakarlari gisa. Europa, Amerika eta Ekialde Ertaineko eszenatokietan jo izan du. 1977an, Sviatoslav Richterrek Frantziako bere jaialdian jotzera gonbidatu zuen, eta bi piano-jotzaileek errezitaldiak ere eskaini zituzten elkarrekin.\nBesteak beste, honakoekin jo izan du: Berlingo Filarmonikoarekin, Royal Philharmonicekin, Vienako Filarmonikoarekin, Chicago Symphony Orchestrarekin eta San Frantziskoko Orkestrarekin. Edinburgo, Paris, Tours, Luzerna, Salzburgo, Praga eta Mentongo nazioarteko jaialdietan sarritan gonbidatzen dute. Claudio Abbado, Christoph von Dohnányi, Edo de Waart, Charles Mackerras, Lovro von Matacic, Charles Dutoit, Herbert Blomstedt eta Michael Tilson Thomasekin egin du lan.\n1983an, Budapest Festival Orchestraren sortzailea izan zen Iván Fischerrekin batera, eta, 1987tik, sarritan zuzendu du. Musikagile ospetsua ez ezik, Zoltán Kocsisek musika garaikidearekiko konpromisoa dauka. Arlo honetan György Kurtágekin duen harremanari esker, lan ugari estreinatu ditu, eta horietako batzuk berari eskainita daude.\nZoltán Kocsisek Denon, Hungaroton, Nippon Columbia, Phonogram eta Quintana disko-etxeentzat grabatu du, eta Philips Classicsen artista esklusiboa izan da. Edison sari bat jaso du Iván Fischerrekin eta Budapest Festival Orchestrarekin batera Bartóken hiru kontzertuekin egindako grabazioengatik. Debussyren grabazioek ere Gramophone saria jaso zuten, bai eta "Instrumental Recording of the year" saria ere.\n1997an, Zoltán Kocsis Hungariako National Philharmonic Orchestraren zuzendari titular izendatu zuten. Izendapen horretatik aurrera, orkestraren errepertorioa nabarmen ugaritu da, eta zenbait estreinaldi ere egin ditu mundu mailan. Azken urteotan, birak egin ditu Europan, Estatu Batuetan eta Japonian. Zuzendari gisa nahiz piano bakarlari gisa aritu izan da, eta kritikaren aldetik oso txalotua izan da.\n2004ko urtarrilean, Zoltán Kocsisek bere karrera osoa aintzatesten duen saria jaso zuen Cannesko Midemen; bertan, ‘Le Chevalier de l’Ordre des Arts et des Lettres’ saria ere eman zioten, Frantziako Kultura Ministroaren eskutik, musika frantziarra ezagutarazteko egindako ahaleginagatik eta musikari gisa egindako lanagatik. 2005eko martxoan, Kossuth Saria eman zioten. 2007ko urtarrilaren 23an, Hezkuntza eta Kultura Ministerioak Kultura Hungariarraren Munduko Enbaxadore izendatu zuen Zoltán Kocsis.


María Capovilla - Wikipedia, entziklopedia askea.\nGuayaquil, 1889ko irailaren 14a\nGuayaquil, 2006ko abuztuaren 27a (116 urte)\nMaría Esther Heredia Lecaro de Capovilla edo María Capovilla (Guayaquil (Ekuador), 1889ko irailaren 14a - Guayaquil (Ekuador), 2006ko abuztuaren 27a) 116 urterekin (eta 347 egun) hil zen ekuatoriana bat izan zen, Guinness Errekorrak munduan bizirik irauten zuen pertsona zaharrena bezala errekonozituta zuena.\nMaría Esther Heredia Lecaro Guayaquilen jaio zen, Ekuadorren, 1889ko irailaren 14an. Aita koronel izan zen eta goi mailako jende artean hazi zen Maria.\n1917an, Antonio Capovillarekin ezkondu zen, 1949an hilko zena. Antonio italiarra zen jatorriz, baina Polan jaio zen, Austria-Hungariako Inperioan, (gaurko Pula, Kroazia). 1894an, Txilera joan zen eta, 1910ean, Ekuadorrera. Lehen emaztea hil eta gero, Mariarekin ezkondu zen eta 5 seme-alaba izan zituzten. Horietako 3 bizirik zeuden Maria hil zenean: Hilda (81), Irma (80) eta Anibal (78). 12 hiloba ere bazituen eta 22 biloba.\n100 urte zituenean, Maria ia hilen egon zen eta oliadura jaso zuen, baina osasunak hobera egin zuen.\n2005ean, 116 urteko emakumea ondo zegoen; telebista ikusten zuen, egunkaria irakurri eta bastoirik gabe ibiltzen zen. Etxetik atera gabe egon zen heriotza aurreko bi urteetan eta Hilda, alaba zaharrenarekin, bizi zen.\n2006ko martxoan, Capovilla izurratuta zegoen eta, jada, ezin zuen egunkaria irakurri. Ez zuen hitz egiten ezta oinez ibili ere, bi pertsonen laguntzaz ez bazen behintzat. Aulkian eseri eta abanikatu egiten zuen, hori bai. Horrela jarraitu zuen 2006ko abuztuaren azken astean, 117 urte betetzear zegoenean, neumonia batek hartu zuen arte. Capovilla sekula bizi izan den bostgarren pertsona adin gehienduna zen.\nBizirik dauden munduko pertsonarik zaharrenen zerrenda\nMultimedia: María Capovilla


NASAk igandean espero du 'Ingenuity'-ren lehen hegaldia | Bizigiro | Berria\nNASAk igandean espero du 'Ingenuity'-ren lehen hegaldia\nIngenuity, Marten. NASA/JPL-CALTECH/ASU Tamaina handiagoan ikusi\nIngenuity, NASA Ameriketako Estatu Batuetako Espazio Agentziak Martera bidalitako helikoptero txikia, Marten hegan egiteko prest dago. Halako aparatu batek Lurretik kanpo egingo lukeen lehen hegaldia izango litzateke. Noiz izango da? Igandean izan daiteke. «Helikopteroak, aurreikusi bezala, igandean hegan egiten baldin badu», diote webgunean. Izan ere, jada prentsaurreko bat ere antolatu dute, lehen hegaldiaren berri emateko, astelehenean, 21:30ean (Euskal Herriko ordua). Aldaketak gerta daitezke, hegaldiaren aurreko prestaketek baldintzatuko baitituzte, bai eguna, bai ordua.\nIngenuity-ren lehen erronka Marteko gau hotzak jasatea izan da. Otsailaren 18an iritsi zen Martera, Perseverance ontziaren sabelari lotuta. Iragan larunbatean askatu zen jada, eta Marteko zero azpiko 90 graduko tenperaturei aurre egin die. Muturreko hotzak helikopteroaren osagaiak honda ditzake. Bateria eta berogailua ditu, eta eguzkiaren energia baliatzen du, eguzki plaka txiki baten bidez.\nLehen hegaldia laburra izango da: Marteko lurretik hiru bat metro igoko da, 20-30 segundo egingo ditu hegan, eta berriro lur hartuko du. Horrek ez du esan nahi erraza izango denik, Marteko atmosferak Lurrekoaren dentsitatearen %1 baino gutxiago baitu. Alegia, airea oso fina da, eta horrek hegan egiteko baldintzak zailduko ditu.


Desnaturalizazio - Wikipedia, entziklopedia askea.\nZuringoaren koagulazioa beroak oboalbuminaren desnaturalizazioa eragitean agertzen da\nBiokimikan, desnaturalizazioa proteina eta azido nukleikoen egitura tridimentsionalaren desegiteari deritzo. Desnaturalizazioak molekula horien ezaugarri fisiko-kimikoak nabarmen aldatzen ditu.\nProteina baten egitura sekundarioa, tertziarioa eta kuaternarioa elkarrekintza eta lotura molekular ahulei esker mantentzen dira (hidrogeno zubiak, disulfuro loturak: S-S, lotura hidrofoboak, etab). Hainbat eragile fisiko-kimikok (beroa, pHa, gatzen kontzentrazioa...) lotura ahul horiek apurtzen dituzte, proteinaren egitura sekundarioa eta tertziarioa desegiten. Proteinaren egitura primarioari (lotura peptidikoen bidez aminoazidoak elkartzen dituenari) desnaturalizazioak ez dio eragiten, hots, ez ditu lotura peptidikoak suntsitzen.\nProteinak tolesten direnean egitura tridimentsional konplexuak eratzen dituzte. Desnaturalizazioak tolestura horiek deusestatzen ditu, proteinaren jatorrizko konfigurazioa aldatuz. Horren ondorioz proteinek haien funtzio biologikoa galtzen dute (entzimek, esaterako, ez dute jarduera katalitikorik).\nKasu gehienetan desnaturalizazioa itzuliezina da. Zenbait kasutan, baina, desnaturalizazio prozesua arina bada leheneratu daiteke, eta proteina berriro tolesten da (birnaturalizazioa); jatorrizko konformazioa berreskuratzen du, eta baita bere funtzio biologikoa ere.\nDesnaturalizazioak, askotan, proteinen disolbagarritasuna aldatzen du: haien jatorrizko arkitektura molekularra galtzerakoan proteinek sarri hauspeatzen dute.\nAzido nukleikoei dagokionez, desnaturalizazioak helize bikoitza mantentzen duten hidrogeno zubien suntsiketa eragiten du, ADNaren molekula deseginez.\nTenperatura da eragile desnaturalizatzaile nagusia. Proteina eta azido nukleiko gehienak desnaturalizatzen dira tenperatura altuetan (>60 °C-etan)\nOrriaren azken aldaketa: 17 ekaina 2020, 20:29.


Hemen zaude: Justizia > Justizia elektronikoa > EJIS: Elkarreragingarritasuna eta segurtasuna\nJustiziako sistema guztiak interkonektatzeko plana\nZer da EJIS\nNork osatzen du\nZeintzuk dira EJIS Hitzarmenaren helburuak\nEJIS (gaztelaniazko adieratik) Elkarreragingarritasun eta Segurtasun Eskema Judiziala informazioaren eta formatu eta aplikazioen zaintza, normalizazioa eta segurtasuna bermatzeko irizpide sorta da, Elkarreragingarritasuna bermatzeko Administrazio publikoek hartzen dituzte erabaki teknologikoetan kontutan hartzekoak.\nJustizia sistemaren eraberritzea bi zutabetan oinarrituta dago:\nElkarreragingarritasunak sistema eta aplikazio informatiko ezberdinak harmonikoki kohesionatzen ditu, bai organo judizialen artean zein horiek beste administrazioekin dituzten harremanetan ere.\nSegurtasunak, parte-hartzaile guztien artean datu-trukatze sendo eta fidagarria bermatzen du.\n11/2007 Legeak, ekainaren 22koak, herritarrek zerbitzu publikoetara elektronikoki sarbidea izateari buruzkoak, Elkarreragingarritasun eta Segurtasun Eskema Nazionalak proposatzen zituen, eta horiek izan dira EJIS sortzeko eta sustatzeko abiapuntua.\nEJIS-ek Justizia Administrazioaren baitan arduradun diren erakunde guztiekin lan egiten du, batez ere hurrengoekin:\nBotere Judizialaren Kontseilu Nagusia (BJKN)\nEstatuko Fiskaltza Nagusia (EFN)\nJustizia Ministerioa (JM)\nEskudunak diren Autonomia Erkidegoak\nEJIS 2009. urtean sortu zen, JMk, BJKNk eta EFNk adostutako hitzarmen bidez, eta Justizia Arloan eskumenak dituzten Autonomia Erkidego guztiek parte hartzen dute 2010eko martxoaren 29ko ebazpenean jasota dagoenez.\nHalere, arlo judizialean lan egiten beste erakunde batzuk ere daude EJIS barruan (polizia, trafikoa, Espetxeetako Zuzendaritza...), bai eta Profesionalen Elkargoak (abokatuak, prokuradoreak, Lan-harremanetako gradudunak) zein Europar Batasunaren eremuko erakundeak eta herritarrak ere (prozedura auzietan).\nHelburu nagusia aurrerapen teknologikoak arlo judizialean zabaltzea da, ahalik eta etekin handiena ateratzeko. Horretarako ezinbestekoa da Justizia Administrazioaren zerbitzura dauden aplikazio informatiko guztiak bateratzeko eremu amankomun bat sortzea.\nEJISen helburua Estatuaren eta Autonomia Erkidegoen sistema informatikoen arteko elkarreragingarritasuna bermatzea da, epaitegiek, auzitegiek eta Ministerio Publikoak elkarren artean lan egiteko aukera izan dezaten.\nInformazio-sistemen elkarreragingarritasunarekin hurrengoa lortuko da:\nElkarreragingarriak diren sistemetako informazioa sinkronizatuko da; era horretara, informazio faltagatik edo informazio eguneratua ez izateagatik erabaki okerrak hartzea ekidingo da.\nProzesuen eraginkortasuna hobetuko da, informazioa automatizatuki lekualdatuko da sistema ezberdinen artean eta horrek lanen bikoizketa ekiditea eragingo du.\nInformazioa elkarbanatzean, herritarrek izapideak administrazio bakarrean egitearekin nahikoa izango da.\nEJISek hiru alor nagusi ditu:\nAntolaketak bi helburu ditu, lehenengoa EJIS Inbentario Teknologikoa osatzea da, Erakunde guztiek teknologiari, proiektuei, eskarmentuari eta jardunbide egokiei buruzko informazioa izan dezaten. Bigarrena, EJIS barruan lehentasuna izango duen Zerbitzuen Katalogoa osatzea da.\nArlo semantiko-juridikoa, trukatutako informazioa edozein aplikaziok uler dezakeela ziurtatzeko. Edozein kasutan BJKNren Bateragarritasun Test-a, abiapuntu eta erreferentzia nagusi izango da; test hori Kudeaketa Prozesaleko Sistema Informatikoen bateragarritasun osoa bermatzeko sortu da.\nTeknikoak, datuak trukatzeko tresna komunak eskaintzen ditu, hala nola Puntu Neutro Judiziala (PNJ), Sare Judizial Berria (SJB) eta Internet Administratiboa (SARA), bai eta zerbitzuen eskaintza errazteko BJKNren eta JMren elkarreragingarritasun plataformak ere.


Pako Sagarzazuk haurrei eskainia\nPako Sagarzazu ::Katuaren irribarrea\nKatuaren irribarrea ez da Pako Sagarzazuk haurrentzat idatzitako aurreneko kontakizuna. Hor daude Honelakoxea da nire arreba eta Jon Txikiren abenturak, besteak beste. Nolanahi ere, Joxan Ormazabalek euskaratu eta Jose Belmontek irudiz hornitutako Katuaren irribarrea zortzi urtetik aurrerako neska-mutikoek izan ditzaketen sentimen eta irrikak kontuan hartuta idatzitako istorioa da. Kontalaria berriz, jada bi urte dituen katua dugu. Jaio berria zenean, zakur amorratu baten eta are amorratuago zegoen jabearen artean, akabatu zioten ama. Orduan, kale gorrian gelditu zen bera, harik eta emakume batek –“izeba” da orain katuarentzat– bazter batean aurkitu eta bere ilobari oparitzea erabaki arte. Geroztik familia du katutxoak, eta familia hori defendatzen ikasi du.


KIROLGIk hazten jarraitzen du eta akordio berri bat sinatu du Eibar Fundazioa gehitzeko. - Zer berri - gipuzkoakirolak\nKIROLGIk hazten jarraitzen du eta akordio berri bat sinatu du Eibar Fundazioa gehitzeko.\nKirolgiren bekaren bidez Eibarren laguntza jasoko dute kirolariak\nKultura eta Kirol diputatu Denis Itxasok eta SD Eibarreko lehendakari Amaia Gorostizak lankidetza-hitzarmena sinatu dute eta erakunde armaginak Markel Alberdi, Ander Romarate, Malen Ruiz de Azua, Maite Maiora, Peio Osoro eta Odei Jainaga babestuko ditu.\nDenis Itxasok ziurtatu duenez, “Kirolgi bere ahalegin guztiak egiten ari da lurraldeko kirol-eragile guztiak bilduko dituen kirol-elkarte bihurtzeko eta oso garrantzitsua da SD Eibar Fundazioaren presentzia gehitzea”.\nSD Eibar Fundazioak bat egin du Gipuzkoako Foru Aldundiaren kirol-politikekin eta Kirolgiren babesle egin da Kultura eta Kirol diputatu Denis Itxasok eta erakunde armagineko lehendakari Amaia Gorostizak lankidetza-hitzarmen bat sinatu ondoren. SD Eibarrek batik bat bi esparrutan lagunduko du, ekarpen ekonomiko batekin eta kirolariei lagun egiteko ildoa garatzeko baliabideak lagata, kasu honetan 6 kirolari “besoetan hartuta”:Markel Alberdi, Ander Romarate, Malen Ruiz de Azua, Maite Maiora, Peio Osoro eta Odei Jainaga.\nHitzarmenaren sinadurak 2016ko abendutik lantzen ari den proiektua gauzatzen du Gipuzkoako Foru Aldundiaren Kirolgi Fundazioan SD Eibar Fundazioaren inplikazioa kudeatzeko. Fundazioak ekarpen ekonomiko bat egingo dio Kirolgiri, banakako kirolariei lagun egiteko ildora bideratua, taldeetakoak ez izateagatik ez dituzten laguntza eta zerbitzuak emateko.\nKultura eta Kirol diputatu Denis Itxasok esan duenez, “Kirolgi bere ahalegin guztiak jartzen ari da lurraldeko kirol-eragile guztiak bilduko dituen kirol-elkarte bihurtzeko eta oso garrantzitsua da SD EIbar Fundazioaren presentzia gehitzea, eta are gehiago kirolariak babesteko formula honekin; izan ere, lurraldeko kirol-eragile guztien artean (bai kluben, bai banakako kirolarien artean) lankidetza- eta laguntza-sare bat sortzea lortzen dugu, kirol gipuzkoarraren alde elkarrekin lan eginez”.\nItxasok erantsi du “kirol-eragile horien artean, SD Eibar Fundazioak bezala aukerak dituzten klubek beren ahaleginak Kirolgi Fundazioari eskaintzea funtsezkoa dela eta beharrezko laguntza Kirolgiren jarduketa-ildo berriak bultzatzeko eta Kirolaren Elkarte hau finkatzeko”.\nKirolgiren bekaren bidez Eibarren laguntza jasoko duten sei kirolariak hauek dira, eta horiek aukeratzeko arrazoiak dira beren kirol-errendimendu bikaina, Eibarrekoak edo Debabarreneko udalerrietakoak izatea, beren kirol-praktiken aniztasuna eta etorkizunerako espero den proiekzioa:\nMarkel Alberdi, Eibar, igeriketa, olinpiarra Rio de Janeiro 2016en\nAnder Romarate, Eibar, igeriketa egokitua, olinpiarra Londres 2012an\nMalen Ruiz de Azua, Arrasate, pertika, Espainiako txapelduna 2017an\nMaite Maiora, Mendaro, maratoia, munduko txapelduna 2016an\nPeio Osoro, Eibar, triatloia, Espainiako neguko txapelduna 2016an\nOdei Jainaga, Eibar, xabalina, Euskadiko errekor absolutua\nGainera, Gipuzkoako Foru Aldundia emakumezkoen lehen taldearen eta ohorezko dibisiokoaren kamisetaren aurrealdearen babesle bihurtuko da hesietan “Gipuzkoa” markarekin, Ipuruako zelai atxikian eta Arrasateko Atxabalpe Kirol Hirian.\nAurkeztutako bi ildo berri hauek garatzen jarraitzen du Kirolgik: Kirolariei lagun egitea eta enpresa eta kirola. SD Eibar Fundazioak erabateko prestasuna erakutsi du biekin, eta bere ekarpen ekonomikoarekin baliabide gehiago eman dizkio gainera Kirolgiri bere talde eta kirolarien premiak asetzeko.


SANTANDERREKO ARHA HOTELES TALDEA IZANGO DU AURKARI ZAST-ULACIAK IGANDE HONETAN\nEBA saskibaloi ligako AA multzoan jokatzen duen Zarauzko Zast-Ulacia taldeak Santanderreko Arha Hoteles taldearen aurka jokatuko du igande honetan Zarauzko Aritzbatalde kiroldegian, arratsaldeko 18:30ean, ligako 21. jardunaldian.\nAurkari gogorra datorkio berriro etxera Zarauzko taldeari, etxeko aurreko partiduan, orain hamabost, multzoko liderra etorri baldin bazitzaion, bigarren postuan den Arha Hoteles talde kantabriarra etorriko zaio oraingoan Aritzbataldera.\nPartiduaren atariko datuen artean, aipatzekoa da orain gutxi arte Santanderreko talde horren aurka lortutakoa izan duela Zast-Ulaciak sasoi honetan etxetik kanpo lortutako garaipen bakarra.\nSantanderren jokatutako partidu hartan, Arha Hotelesek zenbait jokalari garrantzitsu falta zituen, baina orduz geroztik, Santanderreko taldeak nabarmen egin du gora bai jokoan, bai sailkapenean. Petar Radojicic serbiar pibota eta James Bittner hegaleko estatubatuarra ditu erasoko jokalari nagusiak, eta Jon Peña joko-antolatzailea da kantxan minutu gehien jokatu eta asistentzia gehien banatzen dituena. Gertutik zaindu beharko ditu Zast-Ulaciak hiru jokalari horiek.\nSantanderreko taldea bere etxean Baskoniari irabazi ondoren etorriko da. Seigarren partidua du jarraian irabazi duena eta aldeko emaitzen bolada horrek indartuta gerturatuko da Zarautzera. Zailak dira partidu guztiak EBA ligan, baina erronka handia izango da etxeko taldearentzat sailkapeneko bigarren postuan den taldeari irabaztea.\nZast-Ulacia morala indartuta bueltatuko da Zarauzko Aritzbataldera jokatzera; izan ere, etxetik kanpoko bigarren garaipena lortu zuen aurreko jardunaldian Valladoliden, eta eten egin zuen etxetik kanpo zeraman partidu galduen bolada luzea. Defentsan emandako aurrerapausoa berretsi behar du orain ligako talde onenetako baten aurka.\nZarauzko saskibaloi jarraitzaileek eta, oro har, kirolzaleek, arrazoi asko dituzte, beraz, igande arratsalde honetan, 18:30ak aldera, Zarauzko Aritzbatalde kiroldegira gerturatzeko. Giro ederreko beste ikuskizun bikain bat dute zain.


171 STEM bokazioak nola sustatu :: ikasi :: Udako Euskal Unibertsitatea\n171 STEM bokazioak nola sustatu\nAmaiera-data: 2020(e)ko martxoaren 16a\nSTEM (ingelesez Zientzia, Teknologia, Ingeniaritza, Matematikak) bokazioak beherantz doaz urtez urte. Joera honen atzean zergati asko daude, eta batzuk hezkuntzarekin zerikusi zuzena dute. Jaitsiera hau nabarmenagoa da nesken arten.\nBeste hainbat ekintzen artean Eusko Jaurlaritzak STEAM estrategia bultzatu du (http://steam.eus/), bertan gaur egungo arazo honen inguruan ezagutzen diren datuak eta helburuak azaltzen dira. Ikastaro hau, estrategia horrekin erabat lerrotuta dago.\nIkastaro honen helburua STEM bokazioen sustapena modu praktikoan lantzeko gakoak ematea izango da. Horretarako, metodologia aktiboa eta parte hartzailea izango da, helburua, irakasle bakoitzak bere ikastetxerako STEM bokazioak sustatzeko proiektu bat diseinatzea delarik. Honek inpaktu zuzena izango du, ikastetxearen curriculumean eta ikasleen hezkuntza jardueretan. Ikastaro osoan genero ikuspegia kontuan izango da eta baita ikasleen konpetentziak garatzeko aukera ere (Heziberri 2020)\nSTEM bokazioekiko errealitatea ezagutu, bai Euskadi eta bai nazioarte mailan.\nBokazio horien jaitsiera horren atzean dauden zergatiak ezagutu, ulertu eta horien inguruan hausnarketa egin.\nHezkuntzatik egin daitezkeen ekintzak ezagutu.\nSTEM bokazioak bultzatzeko erabiltzen diren metodologiak eta baliabideak ezagutu.\nGelan zein ikastetxe mailan STEM bokazioak sustatzeko ekintzak eta plan bat diseinatu.\n1.Sarrera, STEM bokazioen egoera gaur egun.\n4.STEM bokazioak sustatzeko metodologiak eta baliabideak.\nAhozko azalpen teorikoak, eztabaida, hausnarketa eta partaideen lan txikiekinbateratuko da.\nHainbat irakurketa gomendatuko dira (artikulu zientifikoak, txostenak, etab.) eta horien inguruan hainbat gai landuko dira.\nBakarkako zein talde-lanak egingo dira.\nPartehartzaile bakoitzak, bakarka, bere ikasgai edo ikastetxerako plan bat diseinatu beharko du STEM bokazioak sustatzeko helburuarekin.\nIkasle bakoitzak bere proposamen didaktikoa aurkeztuko du taldean. Era honetan guztien artean partekatuko dira proposamenak, elkarren arteko esperientzietatikikasteko eta material gehigarria eskuratzek\nDBH 1 eta 2 irakasleak. DBH eta Batxilerreko orientatzaileak.\ngeneroa, hezkuntza, UEU, Prest Gara


Sagardotegian | Geuria\nMartxoaren 12an Berbalagunontzat ohitura bihurtu den irteera izan genuen. Urtero bezalaxe sagardotegira joan ginen. Oraingoan Euskarabilarekin bat egin genuen eta goizean eskualdeko hainbat euskaldun batu eta Leabururantz (Tolosaldea) abiatu ginen, Mahalakoei bisitatxoa egiteko asmoz.\nMahalara ailegatu eta ongi etorri ezin hobea egin ziguten, euren produktu gozo-gozoak armozatzeko eskainita. Benetan gustura ibili ginen mahai inguruan bibotea mugitu eta mugitu. Dena primerakoa! Jatekoa eta mahalatarrak! Bertan azaldu ziguten euren egunerokoa zertan datzan, baita euskararen alde egiten dutena ere: Mahalak euskara hutsean etiketatzen ditu bere produktuak. Gora zuek! Esan bezala, esnekien produkzioaren nondik norako guztiak oso ondo azaldu zizkiguten, baita txerrikien ingurukoak ere. Tripa beteta, asko ikasita eta gustura irten ginen bertatik. Ziur bueltatuko garena!\nLeaburutik Adunara joan ginen, Aburuza sagardotegira. Sagardoa dzanga-dzanga edateko aukera paregabea izan genuen, baita jatekoa ere, sagardotegiko menu tradizional gozo-gozoa disfrutatu baikenuen. Hor ibili ginen hainbat herritako euskaldunak, basoa eskuan aurrera eta atzera, batekin zein bestearekin berbetan eta kantuan.\nEta egunari bukaera paregabea emateko Hernanira heldu ginen. Batzuk fin ibili ziren enparantzan dantzan; beste batzuk poteoan, kalean gora eta behera; kontzertuak ikusteko aukera izan zuenik ere bazen, bai frontoian, bai elizan, zein baino zein bitxiagoa. Eguna amen baten joan zitzaigun! Ederto ibili ginen seinale!\nSailkatuta: Berbalagun, Gutuna, Hego Uribeko Berbalagunak, Sagardotegian


2022-01-10 Errezetak Pasta 0\nAlfredo saltsa mundu guztian ezaguna da, goxoaz gain prestatzeko oso erreza. Istorio xelebre bat dut saltsa honek.\nAlfredo di Leliok Alfredo saltsa asmatu omen zuen 1914an, fettuccini gurinarenaldaera bat bezala. Di Lelioren jatorrizko ekarpena fettucciniak jarri aurretik gurin kopurua bikoiztea izan zen. Gurin gehigarria honek di Lelioren emazte haurdunak platera hobeto digeri zezan jarriko omen zen.\nDi Lelioren jatetxeko ohiko bezero batek gogoratzen du, Mary Pickford eta Douglas Fairbanks eztei-bidaian platerarekin maiteminduta geratu zirenean 1927an jatetxea ezaguna egin zela. Esker ona adierazteko, urrezko sardexka eta koilara bat oparitu zizkioten di Leliori, bien argazki batekin jatetxean bazkaltzen, eta Leliok bere lokalean zintzilikatu zuen argazkia. Pickfordek eta Fairbanksek plater bat prestatu zieten Hollywoodeko lagunei, eta laster egin zen ospetsu mundu osoan.\n500gr Pasta (oraingoan espiralak erabili ditugu)\n2 Oilasko bular\n2 Koilaratxo cajun espezia\n1/4 Katilu ardo zuria\n1 Katilu Esne-gaina\n1/2 Katilu Gazta marratua\n1.Lapiko bat urez bete eta irakiten hasten denean pasta gehitu, egosi fabrikatzaileak jarritako denboran.\n2.Bitartean, kazola zapal batera olioa eta gurina gehitu. Su intentsitate erdian, gurina urtu. Oilaskoa (lehendabizi harakinak erditik zatitzea eskatu) cajun espeziekin hautseztatu. Oilaskoa kazolara gehitu eta gorritu 3-5 minutu alde bakoitzetik, gorde.\n3.Baratxuri aleak zuritu eta brunoise eran zatitu. Kazolara gehitu eta geratu den olio eta gurinean frijitu. Baratxuriak dantzan hasten direnean, ardoa gaineratu eta hondoko zati erreak egurrezko koilara batekin atera.\n4.Esne-gaina gaineratu, gazta eta cajun espeziaren azkeneko koilaratxoa, sukaldatu gazta desegin arte, saltsa pittin bat loditzeko, 3-5 minutuz. Oilasko bularrak zatitu.\n5.Pasta egosia xukatu eta alfredo saltsarekin nahasi. Plater bakoitzean 100gr pasta gehitu eta honen gainean oilasko bular bat zatiturik gaineratuz zerbitzatu.


13 « urtarrila « 2020 « Prentsa oharrak\nKategoriak: Deialdiak — Komunikazio Zerbitzua / Servicio de Comunicación — 13 urtarrila 2020 17:00\nPrentsaurrekoa. Vitoria-Gasteizek eta Arabak FITUR 2020rako prestatu duten eskaintza turistikoa elkarrekin aurkeztea\nParte hartzaileak. Lehen alkateorde eta Ekonomia Sustapen, Merkataritza eta Turismo zinegotzi Maider Etxebarria; eta Enpleguaren Sustapen diputatu Cristina Gonzalez\nEguna. Asteartea, urtarrilak 14\n* Prentsaurrekoa hasi baino bost minutu lehenago, Cristina Gonzalez eta Maider Etxebarria Turismo Bulegoan egongo dira komunikabide grafikoek irudiak atera nahi izan ezkero\nPrentsaurrekoa. Euskara eta merkataritzari buruzko ‘Gasteizen bai’ kanpaina aurkeztea\nParte hartzaileak. Euskara zinegotzi Iñaki Gurtubai eta merkataritza arloko ordezkariak\n(Audioarekin eguneratua) Hasiak dira Ospitale plaza modernizatzeko obrak\nKategoriak: Prentsa oharrak — Etiketak: obrak, Ospitale plaza — Komunikazio Zerbitzua / Servicio de Comunicación — 14:30\nLanek lau hilabete iraungo dute\nWebgunean Udalbatza urtarrilaren 17an (ostirala), 9.00ean, egingo duen ohiko bilkuraren gai-zerrenda\nLandazuriko kiroldegiaren 60. urteurrenarekin lotutako argazki erakusketa udara arte luzatuko da\nKategoriak: Prentsa oharrak — Etiketak: ‘Landazuriko kiroldegia: 1959-2019’ erakusketa — Komunikazio Zerbitzua / Servicio de Comunicación — 13:24\n‘Landazuriko kiroldegia: 1959-2019’ argazki erakusketa udara arte egongo da ikusgai eraikineko sarreran; Gasteizko kirol ekipamendu enblematikoenetako baten historia jasotzen du erakusketak. Argazkiak astelehen honetan kentzea aurreikusita zegoen, baina harrera ona izan duenez, datozen hilabeteetara luzatzea erabaki da.\nUrteurrena ospatzeko programazioaren barruko jarduera nagusietako bat izan da kiroldegiak bere 60 urteetan hartu dituen espazio eta erabileren atzera begirakoa. Gasteizko Udal Artxiboaren, Arabako Lurralde Historikoko Artxiboaren eta Sancho el Sabio fundazioaren laguntzarekin, eraikina egiteko prozesua, inaugurazioa eta bertan landutako kirol motak islatzen dituzten irudiak bildu ahal izan dira.\nGizarte politiken, adinekoen eta haurren… batzordea (2020-01-20)\nWebgunean dago eskuragarri Gizarte politiken, adinekoen eta haurren, gazteriaren, berdintasunaren, bizikidetza eta aniztasunaren eta Garapenerako lankidetzaren batzordea urtarrilaren 20an (astelehena), 9.00etan, egingo duen ohiko bilkuraren gai-zerrenda.\nUdaltzaingo agenteek asteburu honetan bi gizonezko atxilotu dituzte, 51 eta 22 urtekoak, bikotekideei eraso egiteagatik.\nLehenengo atxiloketa ostiralean gertatu zen, San Martin auzoko etxebizitza batean, eztabaidan zebiltzala. Erasoa jasan duen emakumeak berak eman zien agenteei bikotekideak emandako tratu txarraren berri. Bikotekidea, 51 urteko gizonezkoa, atxilotu eta epailearen esku utzi zuten.\nBigarren gizonezkoa, 22 urtekoa, Alde Zaharreko etxebizitza batean atxilotu zuten. Bertan, bikotearekin, 18 urteko gaztearekin, eztabaida izan zuen. Atxilotua gaur goizean jarri da epaitegiaren esku, eta emakumeari, berriz, eginbideak ireki zaizkio etxeko indarkeria delitu baten ustezko egile gisa.\nEra berean, 19 urteko gaztea atxilotu zuten larunbatean kautelazko neurria haustea, desobedientzia eta agintaritza-agenteekiko erresistentzia delituaren ustezko egile gisa. San Viator kalean bikotekidearekin eztabaida sutsua izan ostean topatu zuten.\nOstiraletik 24 zirkulazio-istripu gertatu dira eta 3 zauritu izan dira istripu horietan.\nBestalde, Udaltzaingoak 8 gidari ikerketapean ditu bideko segurtasunaren aurkako delituengatik. 5 alkoholaren efektupean gidatzeagatik, eta 3, berriz, gidabaimenik gabe gidatzeagatik. Gainera, asteburuan egindako prebentziozko 5 alkoholemia-kontroletan 60 gidari baino gehixeago kontrolatu zituzten, eta horietatik 2k emaitza positiboa eman zuten.\nSuhiltzaileek gaur goizeko lehen orduetan esku hartu dute Zaramaga kaleko tuneletan gatzuna zabaltzeko, eta hala, izotz handiaren ondorioak arintzeko.\nEpea ireki da adinekoen zaintza planifikatzeari buruzko hitzaldirako izena emateko\nKategoriak: Prentsa oharrak — Etiketak: Adineko Pertsonak Zaintzen Dituzten Familiei Laguntzeko Programa, Jon Armentia Gizarte Politiken Adinekoen eta Haurren zinegotzia — Komunikazio Zerbitzua / Servicio de Comunicación — 12:44\nGaur ireki da izena emateko epea Zaindu eta bizirik iraun! Nola antolatzen dugu bizimodua zaintzen dugun bitartean? gaitzat duen hitzaldirako. Urtarrilaren 28an (asteartea) izango da, Adinekoen Udal Zerbitzuak antolaturik, adinekoak zaintzen dituzten familiei laguntzeko programaren barruan.\nSimone de Beauvoir aretoan 18.30ean hasita eskaintzekoa den hitzaldian adinekoa zaintzeko ekintza-plana izatearen garrantzia azalduko zaie entzuleei. Ekintzarako plan hori lantzeko ideiak emango dira, zaintzaren helburuak eta horiek lortzeko modua argi izaten laguntzeko.\n“Gutako gutxi gaude aurretiaz prestatutarik adineko pertsona bat zaintzeak dakartzan zailtasun eta ardurei aurre egiteko. Denbora asko eta ahalegin handiak behar dira gainera datozkigun zeregin eta ardura guztiei aurre egiteko, eta zaintzailearengan ondorioak izan ditzake aldez aurretik planifikatu eta beste laguntzarik eduki ezean”, azaldu du Gizarte Politiken, Adinekoen eta Haurren zinegotzi Jon Armentiak.\nInteresdunek 945 135 616 telefonora deituz eman dezakete izena, 09:00etatik 15:00etara.\nAdineko pertsonak zaintzen dituzten familiei laguntzeko programak familia zaintzaileei jardun horretan laguntzeko asmoa du; adinekoa familiartean zaintzen jarraitzerik izan dezaten ahalbidetzen du, ahalik eta baldintzarik hoberenetan.\nProgramak bi atal ditu: arnasa hartzeko zerbitzuak eta programa psikosozialak; azken horren barruan antolatu da urtarrilaren 28ko hitzaldia. Besteak beste, informazio eta prestakuntza jarduerak, elkarri laguntzeko taldeak, banako edo familientzako laguntza psikosoziala eta zaintzaileen topaketak barne hartzen dituzte programa horiek.\n“Luis Aranburu” Musika Estola. Kontseilua 2020-01-14\nItsatsita doa aparteko bilkura ‘Luis Aranburu’ Musika Eskolako zuzendaritza kontseiluko gai zerrenda.\nEguna: 2020ko urtarrilaren 14an, asteartea\nMusika Eskolako. 14-01-2020 Kontseilua


Lehen maila – GoiEner\nADI: Albiste hau apirilekoa da, gure albisteen atalean joango gara prezioei buruzko eduki berriak eguneratzen.\nUrtarrilean, komunikabide askok jakinarazi zuten argindarraren prezioak igo zirela hotz-bolada betean. Goiener Taldean informazio-ohar bat bidali genien gure bazkideei, eta artikulu bat argitaratu genuen gure blogean, igoeraren arrazoiak azaltzeko. Halaber, sektoreko aditu askok bezala, ohartarazi genuen neurri zuzentzailerik gabe egoera hori errepikatu zitekeela.\nOrain, apiril bete-betean, nahiz energia berriztagarrien ekoizpen handia izan eta batez besteko eskaera maila ertainarekin, urtarrileko antzeko prezioetara itzuli da egoera.\nMerkatu elektrikoan zer gertatzen ari den ulertzeko, funtsezko galderak egin eta hauek erantzuten saiatuko gara.\nGure Merkatuetako Taldeak Píkara Magazine aldizkarian argitaratutako “Energiaren prezio bidegabea” artikulua irakurtzea ere gomendatzen dizuegu. Bertan, oso modu didaktikoan azaltzen dute merkatu elektrikoaren funtzionamendua, eta erantzun askok balio dute testuinguruan jartzeko.\nAurreikusiten den igoera horrenbestekoa da?\nMerkatuan, apirileko prezioetan, inoiz ikusi ez diren prezioak erregistratu dira. Erreferentzia gisa, aurreko urteetako apiriletako prezioen batezbestekoa 37,31 €/MWh da, 2021eko apirilean aldiz, batez bestekoa 60,46 €/MWh da, hau da, %62 gehiago.\n2021. urteko hurrengo hilabeteetarako, aurrez erosten den energiaren (“etorkizunekoak”) prezioaren joera ere markatzen du honek, eta 65 €/MWh-tik gorakoa da. Datorren urteetako prezioak ere igotzen ari dira egunez egun, eta datorren urterako batezbestekoa 61,3 €/MWh-tan zenbatesten da.\n2015etik aurrera, eguneko merkatuko prezioaren urteko batezbestekoa 46,89 €/MWh izan da, eta daramagun joerarekin jarraituz gero, aurtengoa 59,18 €/MWh-koa izango litzake.\nZerbait puntuala da?\nOrain arte, merkatuko prezioaren igoerak puntualak izan dira, elektrizitate-eskaera nabarmen handitzeak edo gasaren prezioa handitzeak eragindakoak, normalean. CO2-aren merkatuko prezioen igoeraren ondorioz, prezio altuak aurreikusten dira 2021 osorako, baita hurrengo urteetarako ere, aurreko erantzunean adierazi dugun bezala.\nApirilean gertatzen ari denari dagokionez, igoera hori puntuala ez izatea aurreikusten da; alegia, iraun egingo duela neurririk hartzen ez bada.\nZein teknologia ari da markatzen kasazio-prezioa?\nOraingo egoera urtarrilekoarekin konpara dezakegu, bi kasuetan kasazio-prezioa markatzen duen teknologia hidraulikoa baita hein handi batean.\nHori OMIEk hilero argitaratzen duen txostenean egiazta daiteke (11. orrialdea).\nOrduan, zer zerikusi dute beste faktore batzuk, CO2-aren igoerak, esaterako?\nCO2-aren eta gasaren prezioaren igoeraren ondorioz, ziklo konbinatuen eta ziklo termikoen salmenta-prezioa igo da. Energia hidraulikoaren sorkuntza-kostuei dagokionez aldiz –horrelako faktoreen arabera aldatzen ez diren arren– elektrika handiek unea aprobetxatzen dute salmenta-eskaintzaren prezioa igotzeko eta, hartara, irabazi handiagoa lortzeko. Hau da, aukera-kostua aprobetxatzen dute.\nGuztioi eragiten digu igoera horrek?\nEpe laburrean, zuzenean eragiten die eguneko merkatuko prezioari lotutako tarifei, hau da, PVPC eta tarifa indexatuei. Gainerako kontratuei dagokionean, merkaturatzaile bakoitzak hartzen dituen erabakien araberakoa izango da eragina, hots, bere barne-egoera kontuan hartuz energia erosteko estrategia etabarrek baldintzatukoa.\nEpe luzera, denboran mantentzea aurreikusten den prezio-igoera honek kontsumitzaile guztiei eragingo die, baita prezio finkoko kontratua dutenei ere. Gaur egun iraunkortasuna duten kontratuak berritu egin beharko dira, eta horretarako kontuan hartuko da egungo merkatuko prezioa eta “etorkizunekoek” dutena.\nGogoratu PVPC tarifak bonu soziala duten kontsumitzaileei aplikatzen zaizkiela, eta beraz, merkatuko prezioen igoera garrantzitsu horrek zuzenean eragiten diela kontsumitzaile zaurgarriei.\nBestalde, ez dugu ahaztu behar prezioen igoera horrek enpresa-sareari ere eragiten diola eta hauek osasun-krisiak eragindako egoera delikatuaren zama dakartela bizkarrean.\nZenbat diruri buruz ari gara?\nKontratu indexatu edo PVPC motako kontratuentzako: garraio zein banaketa ordainsariei eta sistemaren karguei dagokienez fakturazioan izandako aldaketa kontuan izan gabe, energia-kostuaren gaineko aldaketa ia zuzenki proportzionala izango da eguneroko merkatuko prezioaren igoera-ehunekoarekin (ia prezio osoa merkatuko prezioari baitagokio). Adibidez, lehen esan dugun bezala, apirilean igoera %62koa da oraingoz.\nKontratu finkoa duten kontsumitzaileek, kontratua berritzeko orduan igoera garrantzitsua nabarituko dute, eta une horretan “etorkizuneko prezioen” aurreikuspenaren araberakoa izango da. “Etorkizuneko” prezio horiek ere oso altuak aurreikusten dira.\n2021aren Q3 (hirugarren hiruhilekoaren) etorkizuneko prezioen igoera:\n2021aren Q4 (laugarren hiruhilekoaren) etorkizuneko prezioen igoera:\n2022ko eta 2023ko etorkizuneko prezioen igoera 2021ean:\nAtzo, urrriak 22, Goienerreko Batzar Orokorra egin zen kooperatibako Errektore Kontseilua berritzeko eta Estatutuen moldaketa bozkatzeko. Hasiera batean Batzarrean fisikoki elkartzeko gogoa bazegoen ere, egungo egoera kontuan edukita ekitaldia telematikoki izatea erabaki genuen.\nEkaineko Batzarrean bezala, Olatz Azurzak egin zituen moderatzaile eta gidari lanak eta Joanes Maiza lehendakariaren hitzek eman zioten hasiera Batzarrari. Maizak bere lehendakari kargua berritzeko aurkezten ez zenez, Goienerren barruan egindako ibilbidea errepasatzeko eta agurtzeko probestu zuen momentua.\nKontseilu Errektorean zeudenetatik bost lagunek jarraitzeko intentzioa adierazi zutenez, beste bost pertsonek kargua utzi eta hauek berritzeko bozkaketa gauzatu zen Batzarrean. Kontseilu Errektorea 7 bazkide-kontsumitzailek, bazkide-laguntzaile 1 eta 2 bazkide-langilek osatzen dute, beraz bozkaketa hau kontuan izanda egin zen. Hurrengo egunetan Kontseilu Errektore berria bilduko da eta erabakiko ditu esleitu gabeko karguak zeinek beteko dituen, horien artean Lehendakaritza eta Idazkaritza karguak esaterako. Oraingoz ziur dakiguna da Kontseilu Errektore berria nortzuk osatuko duten:\nErrektore kontseilua berritzeaz gain, Naroa Elortza langileak kooperatibako Estatutu Sozialetan egingo diren moldaketak azaldu zituen, esaterako, hizkuntza inklusiboaren txertaketa estatutuetan. Moldaketa hauekin gainera, 11/2019 Kooperatiben Legera egokituko gara eta azken urteotako ibilbidean barnera begirako behar berriak aintzat hartuko ditugu. Azalpenak amaituta, bozkatzeko momentua iritsi zen, eta %98,8ak aldaketen alde bozkatu zuen.\nBeste behin ere, Olatzek itxiera eman zion Batzarrari pantailaren beste aldean zeuden guztiei eskerrak emanez, zuek baitzarete Goiener taldearen oinarri eta helburu. Espero dugu hurrengo urtean presentzialki egiteko aukera izatea, elkar ikusteko aukera izanik.\nKontseilu Errektore berria urriaren 22an (osteguna) bildu da, eta bazkide guztiei jakinarazi die organo hori nola geratuko den aurrerantzean:\nLehendakaritza: Erika Martínez.\nLehendakariordea: Arantza Saénz de Ugarte.\nIdazkaria: Alfonso García.\nOrdezkariak: Maitane Berasategi, Chris Merveille, Inés Castiella, Alejandro López Morgado, Nora Erdozia, Jorge Martínez eta bazkide laguntzaile gisa Usurbil LHII.\nZorionak eman nahi dizkiegu, parte hartzeagatik eskerrak eman eta datozen urteetan lan ona egin dezatela opa diegu.\nGoiener Taldean Goiener Sarea izeneko ekimen berria jarri dugu martxan gure web gunean. Bertan kooperatibako bazkide diren erakunde eta negozioen oinarrizko informazioa bildu dugu mapa interaktibo batean.\nMapa merkaturatzailearen orrian egongo da edozeinek aukera izan dezan kontsultatzeko zeintzuk diren Goienerreko negozio eta erakunde bazkideak. Izan ere, gure helburua bazkideei ikusgarritasuna ematea da, guztion artean sare sendo bat sortzeko bidean.\nGoiener Sarean negozioak eta erakundeak euren jardueraren arabera daude banatuak atal ezberdinetan: hezkuntza, ostalaritza, elikadura, mugikortasuna, komunikazioa… eta erabiltzaileak kokapenaren bidez edota izenaren bidez bilatzeko aukera du. Gauzak horrela, negozio eta erakunde bakoitzak bere oinarrizko informazioa biltzen duen fitxa propioa dauka ikusgai.\nGoiener Sarea sortzeko ideia konfinamendu garaian iritsi zen, Goiener Taldean gure bazkideak negozioak aurrera ateratzeko edukitzen ari ziren zailtasunak ikusi genituenean. Orduan konturatu ginen ideia ona izan zitekeela bazkideen negozioak nolabait Goienerreko gainontzeko bazkideei erakustaraztea, zerbitzu eta behar baten aurrean, Goiener Sarearen barruan beharra asetzeko asmoz.\nEkimenak harrera ona izan du bazkideen artean eta jada 161 negozio eta erakundek eman dute izena.


Gazteluetari Eusko Jaurlaritzaren diru-laguntza kentzea eskatu du EH Bilduk - Leioa - Hiruka.eus\nHiruka.eus 2018-12-03 13:51\nOihana Etxebarrietak hala proposatu du Eusko Legebiltzarrean, eta ganbarak Gazteluetako zuzendariaren adierazpenak gaitzestea ere bai, iraingarriak izan zirelako. Horrelakoetan, Lakua akusazio partikular legez aurkeztea eskatu du.\nEH Bilduk Leioako Gaztelueta ikastetxeko afera eroango du Eusko Legebiltzarrera. Oihana Etxebarrieta legebiltzarkidearen iritziz, "larria eta onartezina" da Gazteluetako zuzendaritzak erakutsi duen jarrera sexu-abusuak salatu zituen ikaslearekiko; bera babestu beharrean, Bizkaiko Auzitegiak horrexegatik zigortu duen irakaslearen alde ipini da. Hori dela eta, Etxebarrietak zuzenketa egin dio gaur umeen eta nerabeen aurkako sexu-indarkeriari buruz Ahal Duguk aurkeztutako proposamen bati, Legebiltzarrak Hezkuntza Sailari galdegin diezaion Gazteluetari diru-laguntza publikoa berehala kentzeko. Halaber, EH Bilduko legebiltzarkideak proposatu du Jaurlaritza "akusazio partikular legez aritu dadila Arabako, Bizkaiko eta Gipuzkoako ikastetxeetan sexu-erasoak salatzen diren kasuetan".\nEtxebarrietak erroldatutako zuzenketak Gazteluetako zuzendariak sexu-abusuak egiteagatik zigortutako irakaslea defendatzeko egin zituen adierazpenei ere heltzen die. "Deitoragarritzat, umiliagarritzat eta iraingarritzat" jo ditu eta, ondorioz, proposatu du Legebiltzarrak zuzendariaren berbak gaitzestea eta biktima izan zen ikasleari babesa adieraztea.\nNahia Ibarzabal / ARGIA 2018 ira 28 Leioa


Enpresaren profila - Mika Pipeline Technology Co., Ltd.\nMika (Tianjin) Pipeline Technology Co., Ltd Tianjin-en kokatuta dago, Txinako Herri Errepublikako gobernuaren azpian dagoen lau udalerrietako batean, Tianjin itsas zetazko errepideko ardatz estrategikoa da, One Belt And One Road bidegurutzea. . Gobernuak argi eta garbi kokatu zuen nazioarteko garraio integratua.\nHodietako clamp fidagarriak eta kalitate handiko produktuak eskaintzen ditugu ， Isurketarik gabeko zigilua ， aplikazio-arloak ： automobilak, militarrak, aireak sartzeko sistemak, motorrak ihes sistemak, hozte eta berokuntza sistemak, ureztatze sistemak, drainatze industria sistemak daude.Lehen mailako salmentak ditugu, diseinua, produkzioa, atzerriko taldea ， Gure konpainiak ia 100 langile ditu. Horien artean, 15 aurrez saldu eta gero, 8 teknikari (5 ingeniari nagusi barne), eguzkitsu, pragmatiko eta goranzko bat dugu. enpresaren kultura.\nBanako zerbitzu profesionalak ere eskaintzen ditugu. Bilketatik hornitzeraino, biek jarraitu dute funtzionamendu estandarra eta informazio teknikoa eskaintzen da.\nZhang Di sortzailea, ia 15 urteko esperientziarekin, etengabe konexio teknologiaren esentzia eta kontzientzia berritzailea sakontzen. Etengabe konpainia handitu zuen, irteeraren balioa. Produktuen kategoriak etengabe handitu ziren. Gure indar tekniko handia dela eta, ekoizpen prozesu bikaina eta doitasun moldeak kostu handiko errendimendua sortzeko, probatzeko ekipamendu ezin hobeak dira. Prozesuaren kalitatea zorrotz kontrolatu du produktuaren kalitatea kudeatzeko estandarizazioa, prozedura, sistematizazioa, egonkortasuna eta fidagarritasuna bermatzeko produktuaren kalitatea\nOso pozik zaude gure lantegia bisitatzera etortzera.


Salatxo abesbatzaren kontzertua bihar elizan | El Diario Vasco\nCosta UrolaSalatxo abesbatzaren kontzertua bihar elizan\nSalatxo abesbatzaren kontzertua bihar elizan\nSalatxo abesbatzakoek meza ostean abestuko dute. / ETXEBERRIA\nEra berean, Egunsenti abesbatzak bazkari batekin ospatuko du gaur Santa Zezilia eguna\nUrtero bezala, Salatxo abesbatzak Santa Zeziliako kontzertua eskainiko du bihar, igandea, meza nagusiaren ondoren, elizan bertan. Meza amaitu bezain pronto izango da kantaldia. Era berean, sanikolasetako txupinazoan ere hartuko dute parte eta San Nikolas egunean, meza nagusia ondoren kalean arituko dira kantuan. Adierazi ere, Salatxo koruak otar eder bat zozketatuko duela San Nikolas jaietan. Dagoeneko salgai dituzte txartelak.\nBestalde, Egunsenti abesbatzak Santa Zezilia eguna ospatuko du gaur. Eguerdiko 12:00etan elkartuko dira Zaharren Babeslekuan; hamaiketakoarekin zabalduko dute eguneko egitaraua. Eguerdi partean txikiteoan eta kantuan ibiliko dira, eta eguerdiko 14:30ean, Sarasua bodegoira hurbilduko dira bazkari eder bat egiteko.\nMaila bikaina erakutsi dute Viveros San Antongo lehen urteko kadeteek Orioko, Sanpedrotarraren aurka, gaur arratsaldean, Trintxerpen


eTwinning ereduzko kodea\neTwinning Europako ikastetxeen sarerik handiena da, eta osatzen duten pertsona bakoitzak nolakoa den eratzen du. Hemen oinarrizko zenbait arauren berri ematen dugu eTwinning-ek guztiontzako segurua eta dibertigarria izaten jarrai dezan.\neTwinning zure trebetasunak garatzen, zure sare profesionala hedatzen eta zure ikasleen konpetentziak hobetzen laguntzen dizun plataforma bat da. Hori dela eta, eTwinning-en espirituaren oinarria errespetua eta ulermena da. Jarduerek, mezuek, argitalpenek eta eTwinning-en argitaratu nahi duzun orok honako printzipioak jarraitu behar dituzte:\nInklusioaren alde lan egin. Mundu guztiaren iritziak eta ikuspuntuak ongietorriak dira eta baimenduta daude.\nEz iraindubeste pertsona batzuk eTwining-en banako gisa.\nEz erasoez beste pertsona batzuen kontrako indarkeria bultzatu arraza, etnia, jatorri nazional, erlijio, sexu-orientazio edo genero arrazoiak direla medio, ez eta lurralde, talde edo gutxiengo batekoak izateagatik.\neTwinning-en gure esku dagoen guztia egiten dugu pertsona oro abusu edo mezu baztergarriez babesteko, baina komunitate aktiboa eta anitza garenez gero, espero dugu zuen laguntza izango dugula jarrera positibo bat mantentzeko eta nahi gabeko gertakariak gutxitzeko.\nEreduzko kode hau betetzen ez duen erabiltzaile orori kargu hartuko zaio eta kasu batzuetan plataformatik kanporatua izango da.\nHortaz, beharrekoa iruditzen zaizuen oro salatzera animatzen zaituztegu.\nMespretxuzkoa den, egile-eskubideak urratzen dituen edo desegokia den edukirik ikusten baduzue, bai argitalpenetan, bai jardueretan bai eguneroko, foro eta mezu pribatuetan idatzitako iruzkinetan, aukera duzue hura salatzeko botoia erabiltzeko eta azaltzeko zerk eraman zaituzteten eduki hori salatzera. Laguntza-zerbitzuek zure eskaera kudeatuko dute.\nJarraian, eTwinner orok bete behar dituen arauak zerrendatzen ditugu:\nBarne-mezularitzaren erabilera desegokia\nEz mezu gehiegi bidali zuekin lan egiten ez duten dozenteei. eTwinning-en barruko edonorrekin harremanetan jarri aurretik: bisitatu bere profila, egiaztatu proiektuetarako eskuragarri dagoenentz, ziurtatu zure mezuak garrantzitsuak direla. Ez bidali mezu berdina eTwinning-eko hainbat kideri.\neTwinning merkataritza-xedeetarako erabiltzea\nErabat debekatua dago plataforma merkataritza-xedeetarako erabiltzea. Merkataritza-xedea duen enpresa, ekimen, jarduera edo programa informatiko oro ezabatuko da, baita plataformara duen sarrera ere.\nMezu baztergarriak foroetan\neTwinning Live-n elkarlanerako foroetan milaka mezu sortzen dira. Argitalpen berri bat egin aurretik, egiaztatu ea dagoeneko mezurik dagoen ildo horretan eta erantzun horiei. Lagun iezaguzu foroek zentzua izan dezaten eta interakzioa hobetzen!\nIruzkin hutsalak edo desegokiak beste pertsona batzuen argitalpenetan\nBeste pertsona baten profilean iruzkin bat idazten duzunean, ziurtatu egokia iruditzen zaiola. Mezuen hartzaileek pertsonak izan behar dute eta mezuek erabiltzailearen argitalpenarekin zerikusia izan behar dute. Ez idatzi iruzkin berdina erabiltzaile bati baino gehiagori.\nHarremanetan jartzeko eskaera eta proiektuetarako gonbidapen aleatorioak\nSaiatu ez eskatzen eTwinning-eko beste kide batzuei zure kontaktuen parte izan daitezen edo zure proiektuan parte har dezaten aldez aurretik haiekin komunikatu gabe. Ziurtatu kudeatu dezakezun arrazoizko kontaktu-kopuru bat duzula. Norbaitek egin edo argitaratzen duenaren berri izan nahi duzu? Bere profila jarraitzearekin nahikoa da.\nSaiatu ez gonbidatzen zure kontaktuak antolatzen dituzun jardueretara, haietan parte har dezaketela argi izan ezean. Zure ikastetxean antolatzen diren jardueretarako gonbidapen aleatorioak baztergarritzat (spam) hartuko dira.\nMehatxu zuzenak, jazarpena eta esestea\neTwinning-en ez da jazarpenik ez esesterik onartzen. Jazarpen digitalaren biktima bazara edo norbaitek mehatxu egiten badizu, mesedez jar zaitez zure Laguntza Zerbitzu Nazionalarekin harremanetan edo salatu ezazu mezua. Gogoan izan plataformako beste kide bat jazarri edo esesten duen pertsona oro eTwinning-etik kanporatua izan daitekeela.\nZiurtatu plataforman kargatzen dituzun edukiek ez dute egile-eskubiderik urratzen. Irudiak, bideoak, dokumentuak edo beste edozein baliabide partekatu aurretik, mesedez ziurtatu horretarako eskubidea duzula. eTwinning plataformak ezin du bideorik hartu, lehenago YouTube-n, Vimeo-n edo DailyMotion-en kargatzea beharrezkoa da eta gero eTwinning-en txertatzea. Ez ahaztu, halaber, bertako egile-eskubideei buruzko politikak irakurtzea.\nDebekatua dago ordezkatzen ez dituzun pertsona, talde edo erakundeen identitatea ordeztea nahasarazi edo engainatzeko asmoarekin.\neTwinning-ek oso serio hartzen ditu bere ikasleen intimitatea eta segurtasuna. Ez argitaratu ikasleen irudiak zure eTwinning Live profilean, TwinSpacen, taldeetan eta abarretan. Egitekotan, ziurtatu haien familien baimena duzula.\nInformazio pertsonala eta isilpeko datuak\nHausnartu beste pertsona batzuei buruzko edukiak argitaratzerakoan. Ez zenuke informazio pribaturik argitaratu behar, adibidez, telefono-zenbakiak, helbide pertsonalak, kreditu-txartelen zenbakiak eta zuri buruzko xehetasunak edo argazkiak/bideoak. Argitaratu aurretik beti pentsatu!\nGoiburuko irudiaren iturria: Pixabay\n2019 urria 29, asteartea 2020 urtarrila 27, astelehena Tagged: 2019, código de conducta, reglas\tComment


Oihal akrobazia egiten ikasteko aukera izango da azaroan - Eskoriatza - Goiena.eus\nOihal akrobazia egiten ikasteko aukera izango da azaroan\nImanol Beloki 2016-10-27 18:32\nAzaroan oihal akrobazia ikastaroa hasiko da Eskoriatzako gimnasioan, pilotaleku azpiko gelan. Prezioa 15 euro da –klase solteak–, eta 40 euro, hilero astean behin joan nahi duenarentzat. Martitzenetan eta eguenetan izango dira saioak 18:30etatik 19:45era. Martitzenetan helduendako izango dira eta eguenetan haurrendako.\nOihaletan aritzeko hastapena izango da oinarrian ikastaroaren funtsa. "Lehenengo, beroketak egingo dira yoga pixka bat eginez, eta gero, oihaletara pasako gara figurak egitera", adierazi du Agurtzane Telleriak, oihal akrobazia ikastaroan irakasle izango denak.\nHelburua talde finko bat osatzea dela adierazi du Telleriak: "Taldea osatzen bada, eta indarra hartzen badugu, herrian erakustaldi bat egitea da asmoa, beraiek nahi badute". Izena eman nahi duenak edo informazio gehiago behar duenak 609 556 210 telefono zenbakira deitu dezake, edo agur00.at@gmail.com helbidera idatzi.


María Ángeles Llorente – Gizarte Eraldaketarako Hezkuntzaren V. Biltzarra\n1957an jaio zen, eta irakasle-ikasketak egin zituen Zaragozan. 1979an, oposizioak gainditu zituen, eta Badalonan eta Cerdanyola del Vallés-en eman zituen lehen eskolak. Laurogeiko hamarkadaren hasieran, Cheste-ra (Valentzia) joan zen bizitzera, eta Buñol-en irakasten jardun zuen 2015era arte. Cervantes de Buñol Ikastetxe Publikoko zuzendaria izan zen, eta ekimen berritzaile ugari sustatu zituen pedagogiaren arloan eta Eskola Publikoaren defentsaren arloan.\n1989an, Valentziara heldu zenean, Pedagogia Berriztatzeko Mugimenduetan sartu zen, eta oso parte-hartze handia izan du mugimendu horretan. Irratiko eta telebistako eztabaidetan parte hartzeaz gain, hainbat idazki argitaratu ditu egunkarietan eta aldizkari pedagogikoetan. Zenbait libururen egilea da: Escuela Pública: Dignidad y compromiso (2015) eta Qué es la Escuela Pública (2017). Gaur egun, Cheste-ko lehen alkateordea da, eta 4 zinegotzigo ditu bere kargura: hezkuntza, kultura, gizarte-zerbitzuak eta osasuna.\nPrimer Acto «El regreso a la escuela», por Mª Ángeles Llorente\nLOMLOE eta udal-politikak.\nLOMLOE, kontinuismo erreformista.


Bihar, Iraitz Arrospideri omenaldia\nBihar, ostirala, Villabonako Udalak Iraitz Arrospide omenduko du, duela egun batzuk Errumanian egindako lorpenagatik. Arrospide 50 kilometroko Munduko Txapelduna dugu errekor berria erdietsi ostean eta haurrentzat antolatu den krossean eta ondorengo omenaldi ekitaldian parte hartzera animatu nahi zaituztegu, lorpenak merezi duelakoan.\nZIKLOMETROAK: bizikletaz ikastolaz ikastola\nIgande honetan, irailak 15, iaz martxan jarritako ZIKLOMETROAK probaren bigarren edizioa izango da. Gipuzkoako ikastolek herrialdeari bira emango diote erreleboka. Kilometroak 2019 ospatzeko hilabete eskas falta den honetan, ikastolak bizikletaz lotu nahi dira. Ekimena ikastolako guraso eta langileei zuzenduta dago. Hitzordua Zubimusu Ikastolan 15:00etan izango da.\nBegirale titulua eskuratu nahi dutenentzat bilera informatiboa egingo da irailaren 16an\nAisiola, Ikastolen Elkarteko Begirale Eskolan begirale titulua lortu nahi duten gazteei zuzenduta, bilera informatiboa egingo da datorren astelehenean, irailaren 16an. Ikastaroa 150 teoria orduk eta beste 160 praktika orduk osatzen dute eta burutzen dutenek eskuratzen duten titulua SSCB0209 Haurren eta Gazteen Aisialdiko Jardueren Dinamizazioa izeneko Ziurtagiri Profesionala da.\nKMK: Auzolanerako gremioak behar ditugu\nKilometroetako lehen Batzorde Iraunkorra egin ostean, zuregana jotzen dugu laguntza eske. Nahiz eta 2020ko urriaren 4an izango den gure KMK eguna, aurtengo urrian hartuko dugu erreleboa eta ordurako hainbat gauza prestatu beharra dauzkagu. Horretarako ezinbestekoa dugu AUZOLANA. Eskertuko genizuke zure etxean edo inguruan laguntzeko prest dauden gremio desberdinetako pertsonen kontaktuak helaraziko bazenizkigu.\nTailerretan parte hartuz agurtu dute ikasturtea DBH eta 4ko neska-mutilek\nIkasturteari amaiera polita eman diote DBH3 eta 4ko neska-mutilek tailer desberdinetan parte hartuz. Batzuk, Saharako haurrei laguntzeko txalupa solidarioak egiten aritu dira, bete batzuk , OKA joko erraldoia egin zuten datorren ikasturtean Zentroko eraikinera pasako diren ikasleen bidelagun izan eta elkar ezagutzeko. Giltzatakoak ere egin zituzten eta talde batek, baita mendi martxa ere. Bikain agurtu dute ikasturtea. IKUSI ARGAZKIAK HEMEN


Valentin Solagaistua - Wikipedia, entziklopedia askea.\nAlgorta, 2011ko maiatzaren 9a (73/74 urte)\nValentin Solagaistua Canales (Getxo, Bizkaia, 1937 - 2011ko maiatzaren 9a) euskal herritar politikaria izan zen. Eusko Abertzale Ekintza alderdiko idazkari nagusia izan zen trantsizioan eta Euskadiko Alderdi Sozialista - Euskadiko Ezkerrako Sopelako udal taldeko bozeramailea bere bizitzako azken urteetan.\nFrankismo garaian ETAko kide izan zen. Militantzia horren harira, lau urtez egon zen kartzelan,eta zigorra bukatutakoan erbestera jo zuen Venezuelara. Bertan, Eusko Abertzale Ekintzako zenbait buruzagi historikoekin jarri zen harremanetan, tartean Pello Irujo edo Gonzalo Nardiz, azkenean alderdian sartuz. Geroago, alderdiko idazkari nagusia bihurtuko zen.\nFrancoren heriotzaren ondoren bueltatu zen Euskal Herrira, era EAEko idazkari nagusia izan zen ia bost urtez. Bere alderdiaren ordezkari gisa hartu zuen parte, Euskal Herriko oposizio antifrankistaren zenbait erakundetan. Xibertako elkarrizketetan ere hartu zuen parte, 1977an gertatu zirenak hainbat indar abertzaleren artean, Telesforo Monzónek deituta. Ondoren, Adolfo Suarezekin amnistia eskatzeko batu zen hainbat alkateren delegazioko kide ere izan zen.\nEAEk Espainiako 1977ko hauteskunde orokorretan jasotako emaitza txarren ondoren, bertan, Solagaistua Bizkaiko hautagaia izan zelarik,, EAE Altsasuko Mahaia deitu zitzaion akordioa sinatu zuen, ezkerreko beste indar abertzale batzuekin batera (ESB, HASI eta LAIA) Herri Batasuna koalizioari hasiera emanez. 1979ko Espainiako hauteskunde orokorretan, Solagaistua, Herri Batasuneko Bizkaiko hautagaia izan zen, baina ez zen aukeratua izan.\nEAEren V kongresuan,1979ko uztailean ospatu zena, bi barne-korronteren talkaren ondoren, Solagaistuak dimisioa aurkeztu zuen, eta bere lekua Josu Aizpuruak hartu zuen. Nahiz eta idazkari nagusi moduan dimititu, Getxoko zinegotzi eta Bizkaiko batzarkide izaten jarraitu zuen, 1979ko udal eta foru hauteskundeetan aukeratu baitzuten.\nGeroago, Euskadiko Alderdi Komunistara pasa zen,era Ezker Batuan parte hartuz, azken alderdi honetako hautagai izan zen 90. hamarkadako hainbat hauteskundetan. Euskadiko Alderdi Sozialista - Euskadiko Ezkerra alderdira pasa zen geroago, eta Sopelako alkategai eta ondoren bere taldeko eledun izan zen 2007ko hauteskundeetan.\n2003an, Getxo, historia de sus gentes (Getxo, bere jendearen historia) liburua kaleratu zuen.\n2011ko maiatzaren 11ko goizaldean hil zen, gaixotasun baten ondorioz.\n↑ (Gaztelaniaz) Fallece el histórico político Valentín Solagaistua, Gara, 2011ko maiatzak 9 (2011-05-09an eskuratua)\n↑ (Gaztelaniaz) Relación de los participantes, El País, 1976ko irailak 5 (2011-05-09an eskuratua)\n↑ (Gaztelaniaz) Restablecimiento de la autonomía, petición vasca, Diario 16, 1977ko otsailak 11.\n↑ (Gaztelaniaz) Políticos y alcaldes vascos pedirán en Madrid la amnistía, El País, 1977ko maiatzak 10. (2011-05-09an eskuratua)\n↑ (Gaztelaniaz) Candidatos a las elecciones generales de 1977, La Vanguardia, 1977ko maiatzak 11. (2011-05-09an eskuratua)\n↑ (Gaztelaniaz) Josu Aizpurúa, elegido secretario general de ANV, El País, 1979ko uztailak 17. (2011-05-09an eskuratua)\n↑ 1979ko udal hauteskundeen emaitzak Getxon (2011-05-09an eskuratua)\n↑ Sopelako udaleko zinegotziak 2007ko hauteskundeen ondoren (2011-05-09an eskuratua).\n↑ (Gaztelaniaz) Gentes de Getxo han comerciado con esclavos, El País, 2003ko maiatzak 4. (2011-05-09an eskuratua)\n↑ (Gaztelaniaz) Bizkaiko sozialistak: PSE-EE expresa su profundo dolor por el fallecimiento de Valentín Solagaistua (2011-05-09an eskuratua)\nOrriaren azken aldaketa: 8 abuztua 2020, 17:59.


Etorkizuna gaurdanik hasita - ZientziaEus\nEtorkizuna gaurdanik hasita\nIbaien eta ubide nagusien ibilbideaz baliatuz, ubide-sare bikoitza eraikitzen ari da Israelgo zenbait hiritan eta aurrikusitako epeak betetzekotan, mendea amaitu baino lehen hondakin-ura erabiltzeko modua izango dira.\nBirziklatzea eta berrerabiltzea ez da jadanik ekologistek maiz antolatu izan dituzten kanpaina entzutetsuetako lelo hutsa. Etorkizunean iraun ahal izateko, baliabideak berrerabiltzen ikasi behar dela ongi dakite Israelen, urari dagokionean batez ere. Ez da guk diogulako soilik: Israelgo Teknologia Erakundeko ikerlariek horixe azpimarratu zuten iazko iharduera-txostenean. Horrela, biologoen eta erakundeko teknikarien artean, hondakin-ura berrerabiltzeari buruzko bideragarritasun-azterketak burutu berri dituzte.\nIbaien eta ubide nagusien ibilbideaz baliatuz, ubide-sare bikoitza eraikitzen ari da Israelgo zenbait hiritan. Oraingoz, eredu esperimentala besterik ez da, baina aurrikusitako epeak betetzekotan, mendea amaitu baino lehen hondakin-ura erabiltzeko modua izango dira hiri nagusietan. Izan ere, ur-eskasiak baliabideak mugatuak direla oroitarazi die israeldarrei.\nNora doa papera?


Begoñako igogailuak zerbitzua ematen jarraituko duela azaldu du Gure Etxea auto elkarteak - Uriola.eus\nBegoñako igogailuak zerbitzua ematen jarraituko duela azaldu du Gure Etxea auto elkarteak\nuriola.eus 2014-08-28 16:31 Jendartea Begoñaldea\nGure Etxea auzo elkarteak eta Begoñako igogailuaren zerbitzua mantentzeko auzo plataformak Bilboko Udaletxeko zinegotzia den Asier Abaunzarekin bilera izan dute igogailuaren zerbitzua eta honen doakotasunaren inguruan aritzeko.\nAzaldu dutenez, igogailuaren zerbitzua era publikoan eta dohan mantentzeko borondate "argia" dago eta prozesua hiru urratsetan egingo da.\nLehenik eta behin, igogailuaren jabea den Eusko Jaurlaritzak, zerbitzuaren jabearekin prozesu juridikoa abiarazi du, zerbitzuaren bertan bera uztea eta kontzesioaren deuseztapenari konponbidea emateko. Prozedura hau dirauen bitartean Metro Bilborekin adostu bezala, Begoñako igogailuaren bezeroek Metroko igogailua Begoñakoaren salneurri berean erabili ahal izateko txartel berezia martxan jarriko dute.\nOndoren, behin auzia bukatuta, instalazioen egoera aztertuko da eta zerbitzu publiko eta doakoa ezarriko da.\nBukatzeko, Eusko jaurlaritzak diru sail bat zuzenduko du igogailuaren berriztapen lanetarako. Hau Bilboko Udaletxearen eskuetan utziko da. Udal jabetza izanik, Bilboko beste igogailuak bezala doako zerbitzuak eskainiko ditu.\nPlataformetatik gehitu dute, gaur egun ezin dela prozedura honen gauzapenerako datarik eman epaitegiaren menpe dagoen auzi legala delako.\nIgogailuaren itxieraren momentuan agertu ziren izengabeko kartelek esaten zutenaren aurka, non igogailuaren itxiera onartzen zuten, bi plataformek argi utzi dute, hasieratik zerbitzuaren jarraipenaren alde agertu zirela. Beraz, zerbitzu honen alde egiteko ardura zuten instituzioek hartutako konpromisoa "txalotzen" dute eta urratsez-urrats prozeduraren jarraipena egingo dutela azaldu dute.\nHonez gain, Santa Marinako autobus zerbitzuaren berri ere eman diete, zein "Udalaren eta Aldundiaren akordioei esker, martxan mantenduko den orain arte bezala. Artxandako autobus zerbitzuan ordea, ez da adostasunik egon eta desagertu egingo da".\n[2014/07/23] Begoñako igogailuaren berriak biltzen dituen bloga abian da\n[2014/07/14] Garraio Sailak Begoñako igogailuaren auziari behin behineko irtenbidea emango diola iragarri du\n[2014/07/09] Begoñako igogailuko ateak itxita\n[2014/07/08] Begoñako igogailuaren itxiera\n[2014/07/04] Herritarren babesa jaso du Begoñako igogailua ez ixteko eskaerak\n[2014/07/03] Elkarretaratzea Begoñako igogailuaren itxieraren aurka\n[2014/06/16] Bidaiarien sinadurak Begoñako igogailuaren itxiera galerazteko\n[2014/05/20] Ekainaren erdialdean Begoñako igogailua ixtea erabaki du jabeak\n[2014/02/27] Begoñako igogailuaren etorkizunarekiko konpromiso eza EAJren aldetik\n[2014/02/20] Akordiorik ezean, Begoñako igogailuak gaur etengo du zerbitzua\n[2014/01/31] Begoñako Igogailuaren jabegoa Bilboko Udalari lagatzeko eskatu dio EH Bilduk Jaurlaritzari\n[2013/11/08] Inkesta: Zer deritzozu Begoñako igogailuaren balizko itxierari?\nBegoñaldea / Jendartea\nCarlosen etxegabetzea salatzeko Bilboko Gotzaindegia okupatu du Maizterren Sindikatuak\nBi mutil magrebiar kanporatu ditu Udaltzaingoak Etxebarria parketik\nBidean dauden migratzaileentzat Bilbon zentro bat zabaltzea aurreikusi du Jaurlaritzak\nKepa Sarasola UEUko zuzendari barria\nMallonako auzotarrek irisgarritasuna eskatuko dute\nLapurtutako umeen elkarteak Bilboko Gotzaitegiaren informazio falta salatuko du\nErlea Maneros: “Sine Nomine edo Pelix aldizkaria ezagutzean, ‘honi buruz lan bat egin behar dut’ erabaki nuen”\nMakiak Boluetan (1946)\nMallonako galtzadetan irisgarritasuna hobetzeko neurriak eskatu dituzte


Literaktum 2014: balantzea - Literaktum\nLiteraktum 2014: balantzea\nOsteguna, 2014(e)ko maiatza(r)en 22-(e)an\nMaiatzaren 17an amaitu zen Literaktum jaialdiaren 2014ko edizioa. Hona hemen antolatzaile gisa egiten dugun balorazioa, egun hauetan ateratako hainbat argazkirekin lagunduta.\nAurtengo edizio honetan Literaktumek hainbat helmuga erdietsi ditu maila kuantitatiboan zein kualitatiboan. Ikusmin handia sortu du programak eta aurreikusitako ikusle kopurua luze gainditu du.\nAlta, ez da hori gure jaialdi honetako helburu nagusia. Izatez, ekitaldiak mamitsuagoak eta aberatsagoak izatea lortu dugu, eta horren adibide ona, idazleen eta irakurleen artean antolatu ditugun kafe solasaldiak (Bernardo Atxaga, Petros Márkaris, Dolores Redondo eta Clara Sánchez). Dudarik gabe, buruz buruko topaketa hauek beste sakontasuna ematen diotela idazleen eta irakurleen arteko harremanari.\nHonez gain, lortu da literatura beste lengoaia batzuekin nahastea, diziplinartekotasuna, berritzaileak eta esperimentalak gertatzen diren moldeetan aritzea. Edipotoa, Desertuko biztanleei buruz, Etxepare Rap, Invención de la piel… diziplinarteko jolasaren isla izan dira.\nLiteraktumek izan ditu ahotsak (idazleenak, poetenak eta mikro-ipuin idazleenak) eta hor egon dira ahotsari musika jarri diotenak ere: Mursego, Anari, Giorgio Bassmatti, Imanol Epelde…\nEta izan ditu gidariak ere: Ekain Perez, Jon Obesoren poema kulunkarien txalupa-zaina, laguntzailea; Jose Ignazio Ansorena, Pepe Artola erriko shemearen berreskuratzaile, eta egun batez, patxientxi-banatzailea. Hor egon ziren ere aurkezpen lanak egiten eta saioak gidatzen Teresa Flaño, Teresa Calo eta Enrique Martín.\nHaurrek eta familiek izan dute bere lekua gure jaialdian, Aiete Kultur Etxean, TIK-TAK, Araoz Gaztetxo abesbatzaren ipuin musikala eskaini baigenuen.\nEta azkenik, eguraldia lagun, festa bihurtu genuen amaiera, Urumea Bazter goxoan. Musika Parkeanekin bat eginik, Iban Zalduak eta Ana Moralesek Ana Malagonen mikro-ipuinak irakurri zituzten, halako irakurketa batean ezohikoa den jende multzo handiaren aurrean.\nMila esker Literaktumen parte hartu duzuen guztioi eta mila esker ere gerturatu zareten guztioi, esnatu gintuen oilarretik hasita, Desertuko lehengo biztanlea, Urumea Bazterreko ahateetaraino.


Loa – TTiKLiK!\nHome / Hezkuntza / Loa\tLoa\tOrdu aldaketaren eragina haurtzaroan\n2015/03/30\tLeave a comment\n808 Views Ordu aldaketak haurren erloju biologikoan eragin handia izan lezake. Lo arazoak sortuz batez ere. Nahiz eta 2 edo 3 egunetan erritmoa berreskuratu, badaude ordu aldaketak dituen eraginak murrizteko tresna batzuk. Zeintzuk diren jakin nahi? Irakurri jatorrizkoa gazteleraz: Cómo afecta el cambio de hora en ...\n2014/01/18\tLeave a comment\n2,397 Views Read More »\n2013/01/15\tLeave a comment\n1,006 Views Ibone Olzak argitaratua (pediatria, psiquiatría infantil) Honela da, nire kontsultan askotan guraso asko topatzen ditut, lotsatuta, dena kontatzen dutela. “Izan ere…oraindik…batzuetan…ezin dugu ekidin…gau erdian…batzuetan…ia beti…gurekin lo egiten du”. Beraren seme edo alabaz ari dira, normalean 1,2,3 4 edo 5 urtekoa ...\nNirea mikro-esnatzen da, eta zurea?\n2013/01/13\tLeave a comment\n1,310 Views Haurraren loa: milaka kontsulta sortzen dituen gaia, familia asko laguntza taldeetara joateko arrazoia eta guraso askoren lo faltaren oinarria. Guraso askori zaila egiten zaie umeak loaren patroi desberdin batekin jaiotzen direla ulertzea. Beste alde batetik gai dira beraien haztea, elikatzea, ...\n1,177 Views Azken 25 urteetan 30 minutu atzeratu da ohera joateko ordua. Datuok Loaren Ikerketa Institutuak —Instituto de Investigaciones del Sueño— eman ditu. Bertako zuzendari Diego García Borreguerok gaineratu du gomendioa dela haur batek hamar ordu lo egitea, eta gaur egungo ...\n2012/06/11\tLeave a comment\n1,709 Views Haurtzaroan oso ohikoa da lo egiteko arazoak agertzea aldiren batean; haur gehienek izaten dituzte halako gorabeherak, eta gurasoak larritu egiten dira Munstroak agertzen zaizkie, egoera batzuetan bakar-bakarrik geratzeak beldur ematen die, gurasoak etengabe galtzen dituzte… Nahiko arrunta da haurrek ...\n2012/03/30\tLeave a comment\n1,243 Views Hace más de 20 años en USA un tal Dr. Ferber escribió un libro con un método para dejar llorar al niño poco a poco cada día más y que se durmiera solo (esto es lo que se denomina ...\n2012/03/12\tLeave a comment\n1,230 Views Haurren loaldia pakearekin harremantzen dugu gehienetan, baina haur askok gauean beldurra eta ametsgaiztoak izaten dituzte. Gaueko beldurrekhaurra erdi esnatzen dute, baina ez guztiz. Hau haurra loak hartu eta lehen bi orduetan gertatzen den fenomenoa da eta oihuek, izuak, urduritasunak ...\n2012/03/12\t1 Comment\n1,311 Views La gran mayoría de los padres han tenido que consolar alguna vez a sus hijos después de una pesadilla. Sin embargo, cuando un niño experimenta un miedo tan grande que es difícil de consolar, se conoce como Terror Nocturno. ...\n645 Views Loaren nahasteak loaldian agertzen diren alterazioak dira. Beti ez dira garrantzitsuak izaten, adinarekin hobetzera jotzen dutelako, baina gurasoengan kezka haundia sortzen dute. Umearen bizitzan zehar, loak ohiko eboluzioa dauka (aldaketak egon daitezke ume desberdienen artean).\nIrudizko laguna ez ukatu-No prohibir los amigos imaginarios - TTiKLiK! https://t.co/A2TGjZwouI 26 min ago\nhttps://t.co/lTeGohv5AE 27 min ago\nGure 'lagunek' egindako beste lantxo bat. Ea gustuko dezuen :) https://t.co/NRMhpOjPJO 3 ordu ago\nhttps://t.co/OWqpG8o65p 6 ordu ago\nAnimo neska-mutilak!!! #montessori https://t.co/4vd3hGz9cd 7 ordu ago